20,089 pesakit Covid-19 jalani pengasingan di rumah
Oleh SITI A'ISYAH SUKAIMI

10 Februari 2021, 7:50 pm
PUTRAJAYA – Seramai 20,089 pesakit positif Covid-19 pada masa ini sedang menjalani pengasingan di rumah serta dipantau oleh Pusat Penilaian Covid-19 (CAC) yang mengendalikan penilaian terhadap mereka.
Berdasarkan pecahan, bilangan pesakit menjalani pengasingan di rumah yang tertinggi ialah Johor seramai 6,016 pesakit diikuti oleh Selangor dengan 5,258 pesakit serta Kuala Lumpur dan Putrajaya membabitkan 4,489 pesakit.
Ketua Pengarah Kesihatan, Tan Sri Dr. Noor Hisham Abdullah berkata, pusat penilaian tersebut ditubuhkan bagi mengendalikan penilaian pesakit positif yang menjalani rawatan pemantauan di rumah dan perkhidmatannya dimulakan sejak 25 Januari secara berperingkat di semua negeri.
“Sehingga kini, terdapat 152 pusat CAC yang sedang beroperasi di seluruh negara dan secara kumulatif, sejumlah 60,052 pesakit telah dipantau oleh CAC.
“Secara umumnya, CAC bertindak sebagai pusat rujukan bagi mengenal pasti, menilai, memantau serta menguruskan pesakit yang telah disahkan positif Covid-19,” katanya dalam satu kenyataan akhbar di sini hari ini.
Ujarnya, penilaian dan pemantauan kepada semua pesakit dijalankan oleh pasukan diketuai oleh Pakar Perubatan Kesihatan Awam dan Pakar Perubatan Kesihatan Keluarga serta dibantu oleh anggota-anggota sokongan klinikal yang lain.

Dalam pada itu, Noor Hisham berkata, bagi melancarkan perkhidmatan, CAC beroperasi sama ada di stadium, dewan komuniti, balai raya atau mana-mana fasiliti kerajaan bergantung kepada kesesuaian dan keperluan setempat.
“Secara umumnya, CAC beroperasi dari pukul 8 pagi hingga 5 petang pada hari bekerja. Bagaimanapun, terdapat juga CAC yang beroperasi pada hari minggu.
“Butiran lanjut waktu operasi CAC dipaparkan pada Portal Rasmi Covid-19 Malaysia Kementerian Kesihatan (KKM) (covid-19.moh.gov.my/hotline) dan media sosial (Facebook) Jabatan Kesihatan Negeri masing-masing,” katanya.
Mengulas lanjut, beliau berkata, pesakit yang tidak bergejala dan bergejala ringan serta memenuhi kriteria ditetapkan oleh KKM akan menjalani pengasingan di rumah selama 10 hari.
“Pengurusan pesakit ini tertakluk di bawah Perintah Pengawasan dan Pemerhatian bagi Kes Jangkitan Penyakit Korona Virus 2019 (Covid-19), Akta Penyakit Berjangkit 1988 (Akta 342).
“Kesemua pesakit ini akan dipakaikan gelang pengawasan sepanjang tempoh pengasingan mereka di rumah,” katanya.
Selain itu, beliau berkata, pemantauan kendiri perlu dilaksanakan oleh pesakit sepanjang tempoh pengasingan iaitu melalui Home Assesment Tool yang dibekalkan oleh CAC.
“Pesakit-pesakit tersebut juga perlu melaporkan status kesihatan setiap hari melalui aplikasi MySejahtera atau apabila dihubungi oleh anggota kesihatan.
“Sekiranya pesakit-pesakit mengalami kemerosotan gejala, mereka dinasihatkan menghubungi CAC dengan kadar segera atau talian 999 untuk kecemasan,” katanya.
Katanya, maklumat lanjut berkenaan pemantauan kendiri di rumah boleh dirujuk di laman sesawang Portal Covid-19 Malaysia KKM. -K!ONLINE


KPLB peruntuk RM300,000 beli tablet tahun ini
Oleh SUBKHI SUDARJI

10 Februari 2021, 7:43 pm
PUTRAJAYA – Kementerian Pembangunan Luar Bandar (KPLB) menerusi Yayasan Pelajaran MARA (YPM) dijangka memperuntukkan sebanyak RM300,000 tahun ini untuk pembelian tablet bagi disumbangkan kepada pelajar yang layak.
KPLB berkata, kerajaan sedar kepentingan alat peranti dan talian internet kini menjadi satu keperluan bukan sahaja untuk setiap rumah tetapi pelajar tidak kira di peringkat tadika mahupun universiti.
“Penggunaan peranti ini adalah satu kemestian serta pengganti kepada kehadiran pelajar di kelas dalam norma baharu pada masa kini,” katanya dalam satu kenyataan hari ini.
KPLB berkata, pihaknya juga memperuntukan 300 unit tablet kepada pelajar daripada golongan B40 dan asnaf yang akan diagihkan secara berperingkat kepada golongan pelajar yang dikenal pasti oleh Jabatan Pendidikan Negeri serta Pejabat Pendidikan Daerah.
“Ini bagi memastikan proses pengajaran dan pembelajaran dapat dilaksanakan di rumah mahupun di lokasi yang sesuai bagi meminumkan keciciran pembelajaran dalam kalangan pelajar terutama di kawasan luar bandar,” katanya dalam kenyataan hari ini.
KPLB memaklumkan, penyerahan 30 unit tablet itu oleh Pengerusi Eksekutif YPM, Datuk Dr. Mohd. Nizar Sudin kepada Ketua Setiausaha KPLB, Datuk Ahmad Jailani Muhamed Yunus dalam satu majlis di sini hari ini.

“Baki tablet akan diserahkan kepada negeri dan golongan yang dikenal pasti secara berperingkat,” katanya.
Katanya, KPLB dan YPM akan memastikan pelbagai inisiatif terutama dalam bidang pendidikan dapat dilaksanakan untuk masyarakat terutama di kawasan luar bandar bagi membolehkan akses kepada pendidikan dapat diutamakan bagi melahirkan generasi berpengetahuan yang akan menyumbang kepada negara.-K!ONLINE


120 set bubu naga di Pulau Talang dirampas APMM
Oleh SHAMSUL KAMAL AMARUDIN

10 Februari 2021, 6:17 pm
LUMUT – Agensi Penguatkuasaan Maritim Malaysia (APMM) Perak merampas 120 set bubu naga di empat lokasi berbeza sekitar 2.2 hingga 2.9 batu nautika barat laut Pulau Talang di Segari, dekat sini awal pagi semalam.
Pengarah Maritim Perak, Kapten Maritim Shahrizan Raman berkata, semua pukat yang diharamkan penggunaannya itu dikesan kira-kira pukul 3 pagi semalam.
“Semasa rondaan Op Benteng berhampiran Pulau Talang, bot Petir 80 telah mengesan beberapa pelampung di permukaan air yang mencurigakan.
“Pemeriksaan di penemuan lokasi pertama mendapati, pelampung tersebut merupakan penanda kepada bubu yang dipasang oleh individu yang tidak bertanggungjawab.
“Seterusnya Petir 80 memeriksa setiap pelampung di lokasi-lokasi lain dan mendapati semuanya terdapat bubu-bubu naga dipasang di bawahnya,” katanya dalam satu kenyataan di sini hari ini.
Menurut Shahrizan, Kesemua bubu naga itu dirampas dan dibawa ke Jeti Perikanan Kampung Acheh untuk tindakan dan siasatan lanjut.

Ujarnya, kesemua bubu naga yang dirampas itu dianggarkan bernilai hampir RM14,400 dengan anggaran RM120 seunit.
Shahrizan berkata, penggunaan alat peranti mengumpul ikan atau bubu naga itu dilihat berlaku secara berleluasa walaupun tindakan tegas dan larangan penggunaannya telah dikeluarkan.
Tegasnya, pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan dengan menggunakan kaedah yang tidak dibenarkan.
Katanya, penangkapan ikan atau hasil laut menggunakan bubu naga boleh mengancam pertumbuhan habitat marin dan berpotensi pupus.-K!ONLINE


20 orang sahaja? – Rita Rudaini pertikai SOP penggambaran
Oleh NUR EMIRA SAIZALI

10 Februari 2021, 6:23 pm
PETALING JAYA – Pelakon Rita Rudaini mempersoalkan prosedur operasi standard (SOP) yang ditetapkan kerajaan untuk sektor industri kreatif sebagai sesuatu yang pelik.
Perkara tersebut disuarakan pemilik nama penuh Rita Rudaini Mokhtar selepas pihak kerajaan memaklumkan individu dan rumah produksi yang ingin memulakan pengambaran perlu menjalani ujian calitan Covid-19 terlebih dahulu.
“Kenapa penggiat industri filem perlu buat ujian saringan kalau nak mulakan pengambaran? Kenapa salon, pasar malam, pub dan lain-lain tak perlu buat ujian calitan jika ingin beroperasi semula?
“Kenapa perlu buat ujian saringan kalau sudah duduk rumah ya? Pelik-peliklah!,” tulisnya dalam InstaStory hari ini.
Dalam pada itu, pelakon drama Misi Laksa dan Laksam itu juga mempersoalkan mengapa hanya 20 orang kru produksi sahaja dibenarkan berada di sesebuah lokasi pengambaran.
“20 orang sahaja? Kalau macam itu, hadkan juga kapasiti yang sama di pejabat, restoran dan pusat beli belah.

“Semua itu tempat tertutup. Pasar malam dan kelab dangdut juga perlu 20 orang. Mana-mana pun SOP 20 orang sahaja,” tulisnya lagi.
Terdahulu, Persatuan Penerbit Televisyen Malaysia (PTVM) pernah menggesa kerajaan supaya memberikan kebenaran bagi aktiviti penggambaran mengikut SOP ditetapkan.
Perkara tersebut diusulkan oleh Presiden PTVM, Datuk Jurey Latiff Rosli kerana khuatir dengan keadaan warga industri kreatif yang semakin nazak disebabkan Perintah Kawalan Pergerakan (PKP) 2.0 yang dilanjutkan sehingga 18 Februari depan.
Semalam, Menteri Kanan (Pertahanan) Datuk Seri Ismail Sabri mengumumkan semua aktiviti sektor industri kreatif boleh beroperasi semula tetapi perlu mematuhi SOP ketat yang telah ditetapkan.
Antara SOP baharu yang ditetapkan ialah kapasiti kru produksi untuk mana-mana pengambaran drama dan program hiburan hanya 20 orang sahaja.
Manakala, tempoh operasi pengambaran pula dihadkan dari pukul 8 pagi sehingga 10 malam sahaja.
Semua kru produksi dan selebriti yang terlibat juga perlu melakukan ujian saringan Covid-19 dan hanya keputusannya negatif sahaja dibenarkan bekerja.
Berhubungan rungutan anak seni tentang SOP baharu yang diperketatkan, Presiden Persatuan Penerbit Televisyen Malaysia (PTVM), Datuk Jurey Latiff Rosli kini bersedia untuk untuk bersemuka dengan pihak Majlis Keselamatan Negara (MKN) bagi berbincang lebih lanjut tentang perkara tersebut termasuk aktiviti penggambaran di luar studio. – K! ONLINE


Maik benarkan 30 peratus jemaah ikut keluasan masjid, surau, musalla
Oleh MUHAMMAD AYMAN GHAFFA

10 Februari 2021, 6:53 pm
KOTA BHARU – Majlis Agama dan Adat Istiadat Melayu Kelantan (Maik) membenarkan kehadiran seramai 30 peratus jemaah mengikut keluasan dan kapasiti di semua masjid, surau dan musalla bermula 12 Februari ini.
Yang Dipertua Maik, Tengku Tan Sri Mohamad Rizam Tengku Abdul Aziz berkata, jumlah jemaah itu dibenarkan untuk menunaikan solat Jumaat dan solat fardu lima waktu dengan penjarakan satu meter.
Katanya, kuliah-kuliah agama sama ada kuliah Subuh, kuliah Maghrib, kuliah Dhuha termasuk kelas-kelas al-Quran juga dibenarkan dengan kehadiran 30 peratus jemaah mengikut kapasiti dan keluasan masjid dengan penjarakan satu meter.
“Prosedur operasi standard (SOP) pelaksanaan solat fardu Jumaat dan solat fardhu lima waktu yang lain dikekalkan seperti yang telah dikeluarkan sebelum ini.
“Pelaksanaan SOP di negeri ini akan dilanjutkan bermula 12 Februari sehingga tarikh yang akan diumumkan kelak,” katanya dalam satu kenyataan hari ini.
Menurut Tengku Temenggong Kelantan, pemakluman itu telah mendapat perkenan daripada Sultan Kelantan, Sultan Muhammad V sebagai Ketua Agama negeri mengikut peruntukan Perkara 6(1) Undang-Undang Perlembagaan Tubuh Kerajaan Kelantan.

Sehubungan itu, beliau berharap semua pihak memberi kerjasama dalam melaksanakan SOP yang perlu dipatuhi sepenuhnya oleh pihak pengurusan masjid, surau dan musalla.
Sebelum ini, Maik membenarkan hanya 50 jemaah untuk menunaikan solat Jumaat dan solat fardu di negeri ini berikutan lanjutan Perintah Kawalan Pergerakan (PKP) bermula 5 Februari hingga satu tarikh yang akan dimaklumkan kelak.-K!ONLINE


6,798 ikuti program GENIUS Remaja
Oleh NUR SHARIEZA ISMAIL

10 Februari 2021, 7:00 pm
PUTRAJAYA – Seramai 6,798 orang remaja di kawasan Program Perumahan Rakyat (PPR) sekitar Kuala Lumpur terlibat dalam program GENIUS Remaja sepanjang 10 tahun pelaksanaannya.
Kementerian Pendidikan (KPM) berkata, daripada jumlah itu, 20 peratus telah berjaya melanjutkan pelajaran ke institusi pengajian tinggi (IPT), 75 peratus telah bekerja atau membuka perniagaan sendiri dan selebihnya masih lagi bersekolah.
“Selain itu, seramai 11 orang alumni telah dilantik sebagai tenaga pengajar program REMAJA Genius yang merupakan strategi bersepadu Pusat Pemerkasaan Remaja (Perkasa), Universiti Kebangsaan Malaysia (UKM),” katanya dalam satu kenyataan di sini hari ini.
KPM berkata, susulan kejayaan itu, satu lagi program secara maya dianjurkan iaitu Pameran Foto GENIUS Remaja bagi mempamerkan hasil kreatif dan bakat golongan remaja berisiko B40 dalam kalangan remaja PPR.
“Selain itu, Projek Impian Remaja turut dilancarkan yang merupakan sebahagian daripada usaha berterusan Bahagian GENIUS, KPM, PERKASA dan UKM ke arah penambahbaikan kaedah bantuan dalam pembangunan golongan remaja berisiko B40.
“Matlamat projek ini adalah untuk mewujudkan platform khas yang membentuk kerjasama antara pihak kerajaan, korporat dan komuniti,” katanya.-K!ONLINE


Perhilitan NS rampas Ungka Tangan Putih di Kuala Pilah
Oleh NOR AINNA HAMZAH

10 Februari 2021, 6:30 pm
SEREMBAN – Jabatan Perlindungan Hidupan Liar dan Taman Negara (Perhilitan) Negeri Sembilan merampas seekor Ungka Tangan Putih di Kuala Pilah, Isnin lalu.
Pengarah Perhilitan negeri, Wan Mat Wan Harun berkata, hasil pemeriksaan ke atas rumah rumah penduduk berusia lingkungan 50an terbabit telah menemui seekor binatang dilindungi yang berada di dalam sebuah sangkar di luar rumah.
Menurutnya, siasatan awal  mendapati pemilik premis tersebut gagal menunjukkan sebarang dokumen penyimpanan sah yang dikeluarkan oleh Jabatan PERHILITAN Semenanjung Malaysia.
“Satu laporan polis telah  dibuat di Balai Polis Melang, berkenaan kes ini.
“Kesemua barang kes yang dirampas di bawah Akta Pemuliharaan Hidupan Liar 2010 [Akta 716] telah dibawa ke Jabatan Perhilitan Negeri Sembilan untuk tindakan selanjutnya,” katanya.
Wan Mat berkata, binatang dilindungi berkenaan telah di bawa ke Pusat Penyelamat Hidupan Liar Kebangsaan di Sungkai, Perak untuk tindakan selanjutnya.

Menurutnya, individu yang bekerja sendiri berkenaan kini disiasat mengikut Seksyen 68 akta sama yang jika disabitkan kesalahan boleh didenda RM100,000 atau dipenjara tidak melebihi tiga tahun atau kedua-duanya sekali.
Terdahulu, pada 27 Januari, Perhilitan NS telah merampas 15 burung pelbagai spesies di sebuah rumah dipercayai peneroka di Felda Palong Gemas.-K!ONLINE


3,288 kes, 14 kematian
Oleh SITI A'ISYAH SUKAIMI

10 Februari 2021, 6:56 pm
PUTRAJAYA – Sebanyak 3,288 kes baharu dilaporkan hari ini, menjadikan jumlah kes positif Covid-19 di Malaysia sebanyak 251,604 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara manakala sebanyak 3,283 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 52,186 kes.
“Sebanyak 14 kes kematian turut dilaporkan dan jumlah kes kematian Covid-19 di Malaysia mencatatkan 923 kes.
“Terdapat 1,929 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 198,495 kes,” katanya menerusi pemakluman pada Facebook beliau di sini hari ini.
Ujarnya, terdapat 285 kes positif sedang dirawat di Unit Rawatan Rapi dengan 131 kes memerlukan bantuan pernafasan. -K!ONLINE


Gelaran Datuk ditarik, Boy Iman mahu jawapan SUK
Oleh MOHD. HAIKAL ISA

10 Februari 2021, 6:44 pm
PETALING JAYA – “Setakat ini saya belum menerima sebarang surat rasmi daripada Kerajaan Pahang berhubung penarikan balik darjah kebesaran.”
Itu respons pelakon dan usahawan, Boy Iman atau nama lengkapnya, Norul Iman Abdul Rahman tentang pengumuman rasmi penarikan balik darjah kebesaran iaitu Darjah Indera Mahkota Pahang (DIMP) berkuat kuasa 1 Februari lalu yang kini heboh diperkatakan.
Kata Boy Iman lagi, dia tidak tahu menahu tentang perkara tersebut sehinggalah dihubungi pihak media untuk mendapatkan maklum balas. Dakwanya, enarikan balik darjah kebesaran tersebut juga dilakukan tidak mengikut saluran yang betul sebelum disebarkan kepada orang ramai melalui media.
“Saya tidak kecewa namun saya sendiri terkejut apabila dapat tahu daripada kawan-kawan media bukan daripada surat yang sepatutnya diberikan kepada saya melalui pihak istana.
“Saya rasa sedikit ralat kerana apa yang dilakukan tidak melambangkan kredibiliti atau protokol sedangkan saya sendiri tidak menerima sebarang surat rasmi daripada pihak istana sampai hari ini,” katanya kepada Kosmo! Online sebentar tadi.
Dalam pada itu, Boy Iman memaklumkan, dia tidak akan teragak-agak untuk menulis surat sendiri kepada pihak Pejabat Setiausaha Kerajaan Negeri Pahang (SUK Pahang) untuk bertanyakan sebab sebenar mengapa darjah kebesaran yang diberikan kepadanya ditarik balik.

“Saya tak berani nak komen panjang. Saya tunggu sampai Jumaat ini kalau belum ada apa-apa surat istana atau SUK Pahang, saya sendiri melalui peguam saya akan tulis surat kepada pihak mereka.
“Sebab bagi saya, surat rasmi kepada mereka yang terlibat (ditarik balik darjah kebesaran) harus didahulukan sebelum memberi kenyataan media kepada wartawan,” ujarnya.
Terdahulu, selain Boy Iman, pelakon yang juga penerbit popular Farid Kamil juga merupakan antara lima individu yang ditarik balik gelaran Datuk.
Setiausaha Kerajaan Pahang Datuk Seri Dr Sallehuddin Ishak dalam satu kenyataan berkata, tarikh surat penarikan balik darjah kebesaran Farid Kamil dan Boy Iman iaitu Darjah Indera Mahkota Pahang (DIMP) berkuat kuasa 1 Februari lalu.
Menurutnya, penarikan gelaran itu bagi menjunjung titah perintah Sultan Pahang Al-Sultan Abdullah Ri’ayatuddin Al-Mustafa Billah Shah. – K! ONLINE


Afrika Selatan pilih vaksin Johnson&Johnson
Oleh KOSMO!

10 Februari 2021, 6:41 pm
CAPE TOWN – Afrika Selatan akan memulakan kempen vaksinasi Covid-19 negara itu dengan menggunakan vaksin keluaran Johnson&Johnson, kata kementerian kesihatan hari ini.
Pemilihan vaksin Johnson&Johnson ini dibuat selepas kerajaan Afrika Selatan menangguhkan penggunaan vaksin Oxford/AstraZeneca yang diragui keberkesanannya ke atas varian Covid-19 di negara itu, lapor agensi berita AFP.
“Berdasarkan hasil kajian daripada saintis negara, kita akan meneruskan program vaksinasi Covid-19 dengan menggunakan vaksin Covid-19 Johnson&Johnson dan mengetepikan vaksin AstraZeneca,” kata Menteri Kesihatan, Zweli Mkhize dalam satu sidang media.
“Vaksin Johnson & Johnson telah terbukti berkesan terhadap varian 501Y.V2 yang terdapat di Afrika Selatan,” ujarnya.
Namun begitu, Mkhize tidak memberi sebarang penjelasan lanjut tentang tarikh sebenar program vaksinasi akan bermula.
Setakat ini, Afrika Selatan telah mencatatkan hampir 1.5 juta kes koronavirus dengan jumlah kematian melebihi angka 46,800. – AFP


Isteri sedekah makanan genap setahun pemergian Abam
Oleh ISKANDAR SHAH MOHAMED

10 Februari 2021, 6:23 pm
SABAK BERNAM: “Selain mengimbau memori indah bersama arwah, semua makanan itu disedekahkan untuk berkongsi rezeki dengan pelanggan,”.
Demikian kata balu Allahyarham Abam Bocey, Siti Nurhidayah Mohd. Ali, 29, yang memberi sebanyak 200 makanan percuma kepada orang ramai sempena genap setahun pemergian pelawak terkenal itu, hari ini.
Semua makanan masing-masing 100 bungkus mi kari dan bihun sup itu diserahkan kepada mereka yang datang ke kedai makan miliknya di Medan Selera Majlis Daerah Sabak Bernam (MDSB) Jalan Tebedu, di sini.
Siti Nurhidayah berkata, Allahyarham Abam atau Syed Umar Mokhtar Syed Mohd Ridzuan, 32, sememangnya gemar makan mi kari masakannya dan ahli keluarganya terutama ketika Hari Raya Aidilfitri.
“Jika pergi ke rumah keluarga saya selama ini, arwah sentiasa memuji masakan mi kari yang dianggap amat lazat dan boleh dijual di kedai.
“Kini, genap setahun arwah pergi meninggalkan kami dan Allah S.W.T memakbulkan doa saya untuk berkongsi rezeki dengan pelanggan,” katanya ketika ditemui di kedainya itu.

Dalam pada itu, dia memaklumkan kedai makannya beroperasi setiap hari bermula dari pukul 11 pagi hingga 4 petang.
“Kedai makan kami menyediakan pelbagai masakan panas untuk para pelanggan.
“Selain itu, menu istimewa yang disediakan antaranya cendol dan air batu campur (ABC) durian,” katanya.
Allahyarham Abam meninggal dunia dipercayai akibat demam panas di kediamannya di Gombak, kira-kira pukul 7 pagi, 10 Februari tahun lalu.
Beliau yang mendirikan rumah tangga dengan Siti Nurhidayah pada 8 Disember 2017 dikurniakan seorang anak lelaki, Syed Uthman Hamzah Al-Juffrey.-K!ONLINE


Harga runcit RON95, diesel dihadkan RM2.05 dan RM2.15 seliter
Oleh NOR IDAYU BOSRO

10 Februari 2021, 6:33 pm
PUTRAJAYA – Kerajaan bersetuju menetapkan had harga siling produk petrol RON95 dan diesel masing-masing pada paras RM2.05 dan RM2.15 seliter bagi melindungi pengguna daripada kesan kenaikan harga minyak yang ketara apabila harga sebenar minyak di pasaran global meningkat.
Menteri Kewangan, Tengku Datuk Seri Zafrul Aziz berkata, keputusan itu diambil berdasarkan trend harga pasaran sebenar produk petroleum yang semakin meningkat susulan peningkatan permintaan minyak mentah dunia yang turut dipengaruhi oleh pembukaan semula pelbagai sektor ekonomi di seluruh dunia.
“Trend harga minyak global juga dipengaruhi oleh pelan vaksinasi Covid-19 yang mula dilancarkan secara beransur-ansur di seluruh dunia.
“Malaysia sendiri akan melancarkan Program Imunisasi Kebangsaannnya bermula hujung Februari ini,” katanya dalam satu kenyataan di sini hari ini.
Beliau berkata, kerajaan akan menampung perbezaan harga pasaran sebenar dengan harga runcit yang ditetapkan secara mingguan melalui peruntukan subsidi.
Katanya, paras harga siling bagi kedua-dua produk petroleum itu adalah lebih rendah berbanding had harga yang dilaksanakan oleh kerajaan terdahulu pada tahun 2019 iaitu RM2.08 seliter bagi petrol RON95 dan RM2.18 seliter bagi diesel.

“Kerajaan tetap komited untuk mengurangkan kos sara hidup rakyat dan akan sentiasa memantau kesan perubahan harga minyak mentah dunia serta mengambil langkah yang bersesuaian bagi mengimbangi tanggungan subsidi kerajaan dengan keperluan untuk terus memelihara kebajikan dan kesejahteraan rakyat,” katanya.-K!ONLINE


Remaja perempuan rugi RM2,100 gara-gara IPhone
Oleh DIYANATUL ATIQAH ZAKARYA

10 Februari 2021, 6:09 pm
MELAKA – Seorang remaja perempuan ‘gigit jari’ apabila rugi RM2,100 gara-gara ingin membeli telefon bimbit jenis IPhone XS Max melalui laman sosial Instagram, minggu lalu.
Ketua Jabatan Siasatan Jenayah Komersial (JSJK) Melaka, Superintendan E. Sundra Rajan berkata, remaja itu yang juga merupakan seorang pekerja kilang tertarik untuk membeli telefon itu selepas harga yang ditawarkan jauh lebih murah berbanding harga pasaran.
“Mangsa telah berurusan dengan penjual menerusi aplikasi WhatsApp sebelum bersetuju untuk membeli telefon bimbit tersebut.
“Remaja perempuan itu kemudian telah membuat pemindahan wang berjumlah RM2,100 ke dalam dua akaun bank yang berbeza pada hari sama pada 5 Januari lalu,” katanya ketika dihubungi di sini, hari ini.
Mengulas lanjut Sundra berkata, selepas membuat pemindahan wang, jurujual tersebut gagal dihubungi dan telefon bimbit juga tidak diterima seperti yang dijanjikan.
“Mangsa yang berasa tertipu kemudian membuat laporan polis di Balai Polis Alor Gajah, semalam.

“Hasil semakan lanjut nombor akaun yang digunakan suspek mendapati akaun itu terlibat dengan tujuh laporan polis lain menggunakan modus operandi sama,” katanya.
Katanya, kea disiasat mengikut Seksyen 420 Kanun Keseksaan kerana menipu.-K!ONLINE


Maut ditampar, ditumbuk suami curang
Oleh NOR AZIHAN MD. GHAZALI

10 Februari 2021, 6:01 pm
PETALING JAYA – Gara-gara cemburu, seorang wanita warga asing maut selepas ditumbuk dan ditampar berkali-kali oleh suaminya di rumah sewanya di Flat Pelangi Damansara, di sini semalam.
Kejadian berlaku apabila mangsa terlihat suaminya bersama wanita lain yang juga madunya melalui video di aplikasi TikTok sehingga berlaku pergaduhan antara kedua-duanya kira-kira pukul 10 malam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, Bilik Gerakan Ibu Pejabat Polis Daerah (IPD) Petaling Jaya menerima penggilan kira-kira pukul 7.30 pagi daripada orang awam memaklumkan mangsa ditemui dalam keadaan tidak bernyawa di rumah berkenaan.
“Polis yang bergegas ke lokasi mendapati terdapat kesan lebam pada bahagian badan mangsa dan punca kematian masih belum dikenalpasti.
“Mayat mangsa dibawa ke Pusat Perubatan Universiti Malaya (PPUM) untuk dibedah siasat,” ujarnya dalam kenyataan hari ini.
Jelasnya, bertindak atas maklumat, polis berjaya memberkas suspek yang juga suami mangsa di kawasan stadium Kuala Lumpur pada hari yang sama kira-kira pukul 3.10 petang.

“Hasil soal siasat ke atas suspek yang berusia 29 tahun itu, dia mengaku telah bergaduh dengan mangsa selepas mangsa ternampak dia bersama wanita lain (isteri kedua) menerusi video di aplikasi TikTok.
“Dalam pergaduhan itu, suspek turut mengaku telah menumbuk dan menampar mangsa berkali-kali hingga tidak bergerak sebelum meninggalkan isterinya itu sendirian dan menuju ke Klang,” ujarnya.
Dalam pada itu, ujarnya, polis turut memberkas seorang lagi wanita berusia 45 tahun di sebuah tapak pembinaan di Taman Klang Utama, Klang tiga jam kemudiannya bagi membantu siasatan.
“Wanita tersebut mengaku dia merupakan isteri kedua suspek dan telah berkahwin pada November tahun lalu,” ujarnya.
Katanya, kedua-dua suspek ditahan reman selama enam hari dan kes disiasat mengikut Seksyen 302 Kanun Keseksaan kerana membunuh.-K!ONLINE


Ujang suka cerita pengalaman semasa perang
Oleh ZAKKINA WATI AHMAD TARMIZI

10 Februari 2021, 5:50 pm
PORT DICKSON – Veteran tentera, Allahyarham Prebet Ujang Mormin, 100, yang meninggal dunia di Hospital Sungai Buloh, Selangor semalam gemar bercerita tentang pengalamannya ketika terlibat dalam Perang Dunia Kedua.
Cucu saudara Allahyarham, Lailawati Jamil, 59, berkata, Ujang juga sering memberitahu bahawa dia merupakan rakan seperjuangan Allahyarham Leftenan Adnan Saidi, ketika berperang di Singapura.
“Atuk sering bercerita kepada saya bahawa dia menyertai Perang Dunia Kedua bersama Leftenan Adnan, dia cerita kisah dia memasuki tentera selain pernah ditugaskan di Bukit Cermin.
“Allahyarham juga pernah bercerita yang dia pernah menyamar menjadi orang kampung khuatir akan diserang hendap tentera Jepun,” katanya kepada pemberita selepas Majlis Pengebumian Prebet Ujang Mormin dekat sini hari ini.
Allahyarham Ujang selamat dikebumikan di Pusara Rejimen Askar Melayu Diraja (RAMD) dekat sini pada pukul 2.15 petang tadi.
Menurut Lailawati lagi, datuk saudaranya itu dimasukkan ke Hospital Angkatan Tentera (HAT) Tuanku Mizan, Kuala Lumpur sejak 2015, akibat asma.

“Atuk sering menghubungi saya melalui telefon dan sekiranya lambat datang melawatnya, dia akan telefon berulang kali. Kebiasaannya, atuk akan menelefon saya dengan telefonnya sendiri namun kali terakhir berhubung dengannya pada hujung bulan lepas, dia menggunakan telefon kakitangan hospital memberitahu dia merindui saya.
“Arwah turut memberitahu dia berasa tidak sedap badan dan selepas itu saya tidak dapat menghubunginya lagi dan kemudian mengetahui atuk dipindahkan ke Hospital Sungai Buloh. Saya juga sebenarnya baru dimaklumkan bahawa atuk disahkan positif Covid-19,” katanya yang memberitahu arwah gemarkan masakan kari ikan dan suka berbasikal bagi mengisi waktu lapang.-K!ONLINE


Al-Sultan Abdullah zahir ucapan takziah pemergian Prebet Ujang Mormin
Oleh ZAKKINA WATI AHMAD TARMIZI

10 Februari 2021, 4:57 pm
PORT DICKSON – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga Allahyarham Prebet Ujang Mormin yang meninggal dunia petang semalam.
Baginda turut mengutuskan surat takziah dan ampun kurnia bantuan kepada waris veteran Angkatan Tentera Malaysia (ATM) tersebut.
Perkara tersebut dimaklumkan oleh Panglima Tentera Darat, Tan Sri Zamrose Mohd. Zain dalam sidang akhbar selepas Majlis Pengebumian Allahyarham Ujang Mormin di Pusara Rejimen Askar Melayu Diraja (RAMD) dekat sini hari ini.
Tambah beliau, turut menzahirkan ucapan takziah adalah Sultan Kedah, Al Aminul Karim Sultan Sallehuddin Sultan Badlishah selaku Kolonel Yang Dipertua RAMD.
Katanya, Perdana Menteri, Tan Sri Muhyiddin Yassin dan Menteri Pertahanan, Datuk Seri Ismail Sabri Yaakob termasuk warga Kementerian Pertahanan, ATM dan Tentera Darat turut merakamkan ucapan takziah.
Ujang Mormin, 100, meninggal dunia dipercayai akibat jangkitan Covid-19 di Hospital Sungai Buloh, Selangor, selepas dijangkiti virus tersebut hasil saringan di Hospital Angkatan Tentera Tuanku Mizan, Kuala Lumpur.

Allahyarham kemudian dirujuk ke Hospital Sungai Buloh pada 26 Januari lalu ekoran faktor usia serta keadaan kesihatan buah pinggangnya.
Berasal dari Kampung Kundur, Rembau, Ujang adalah rakan seperjuangan Allahyarham Leftenan Adnan Saidi dan pernah bersama-sama bertempur dengan pahlawan negara itu di Pasir Panjang ketika tentera Jepun menyusup ke Singapura pada Perang Dunia Kedua.
Sementara itu, menurut Zamrose, pihaknya akan berusaha untuk memastikan agar Allahyarham Prebet Ujang tidak akan dilupakan apatah lagi hilang dari lipatan sejarah ketenteraan sebagai seorang pejuang tanah air dan veteran perang. – K! ONLINE


RM1 juta peruntukan bagi bantu koperasi terjejas
Oleh MOHD RASDAN AHMAD

10 Februari 2021, 5:08 pm
PETALING JAYA- Peruntukan sebanyak RM 1 juta dikeluarkan Suruhanjaya Koperasi Malaysia (SKM) untuk bantuan kecemasan bagi meringankan beban koperasi-koperasi yang terjejas teruk akibat banjir di beberapa negeri di seluruh negara baru-baru ini.
Menteri Pembangunan Usahawan dan Koperasi (MADEC), Datuk Seri Wan Junaidi Tuanku Jaafar berkata, dana bantuan di bawah Tabung Bantuan Kecemasan Koperasi itu akan disalurkan kepada 73 buah koperasi yang telah dikenalpasti di negeri-negeri yang terlibat.
“Negeri-negeri itu seperti di Pahang sebanyak 40 koperasi, Kelantan (3), Terengganu (9), Johor (9), Sarawak (2), Sabah (2), Perak (5), Negeri Sembilan (1), Melaka (1) dan juga Wilayah Persekutuan Kuala Lumpur (1 : projek dan aset koperasi di Raub,Pahang).
“Bantuan ini akan akan dibuat terus kepada koperasi-koperasi yang terlibat dan akan dipantau pelaksanaannya oleh SKM Cawangan Negeri di peringkat negeri,” jelasnya melalui satu kenyataan hari ini.
Junaidi juga berharap bantuan kecemasan ini dapat membantu koperasi membangunkan semula aktiviti ekonomi serta mengurangkan beban koperasi yang terjejas akibat bencana alam tersebut.
“Bantuan kecemasan ini akan digunakan sepenuhnya oleh koperasi untuk menampung ke atas apa-apa kerosakan premis, aset atau produknya yang teruk terjejas akibat banjir sebelum ini.

“Inisiatif ini dilihat sebagai salah satu usaha SKM untuk memastikan kesejahteraan dan kelangsungan operasi koperasi terus bertahan dan dibela,” katanya.
Sehingga 9 Februari 2021, sebanyak RM427,120 bantuan kecemasan telah diluluskan oleh pihak SKM.
Junaidi turut berkata, bahawa dia sering menyarankan agar semua agensi di bawah MEDAC, untuk menyegerakan segala bentuk bantuan yang berkaitan demi membantu meringankan beban rakyat akibat bencana alam baru-baru ini.
“MEDAC dan SKM akan terus memastikan koperasi yang terjejas diberi perhatian yang sewajarnya, justeru ia diharap dapat meningkatkan kembali kapasiti koperasi untuk menggerakkan semula aktiviti perniagaan agar terus menjadi penyumbang efektif kepada pembangunan ekonomi negara,” katanya.-K!ONLINE


Jabatan Perikanan ambil lima sampel Sungai Perai
Oleh MOHD SYALMIZI HAMID

10 Februari 2021, 5:31 pm
SEBERANG PERAI – Jabatan Perikanan negeri telah mengambil tindakan segera sejurus menerima laporan daripada nelayan berhubung penemuan bangkai ikan di Sungai Perai di sini semalam.
Pengarahnya, Noraisyah Abu Bakar berkata, pihaknya segera mengambil sampel air sungai sebelum dihantar ke Institut Penyelidikan Perikanan (FRI) di Batu Maung dekat sini.
“Dua petugas Jabatan Perikanan Seberang Perai telah mengambil sampel di lima lokasi di Sungai Perai sejurus aduan diterima semalam.
“Turut serta sewaktu pengambilan sampel air tersebut adalah kakitangan dari Jabatan Alam Sekitar negeri.,” katanya ketika dihubungi Kosmo! hari ini.
Sementara itu, Noraisyah berkata, pihaknya menyeru orang ramai agar sentiasa menjaga kebersihan sungai yang menyumbang kepada pendapatan nelayan dan makanan manusia melalui sumber hidupannya.
“Jika orang ramai ada melihat kes kematian ikan secara besar-besaran, segeralah hubungi Jabatan Perikanan terdekat kerana kita perlu ambil sampel semasa kejadian bagi mengetahui puncanya,” katanya lagi.

Kosmo! Online hari ini melaporkan orang awam di Taman Kimsar, Perai terkejut selepas mendakwa melihat ribuan ekor ikan mati di dalam Sungai Perai semalam.
Ahli Majlis, Majlis Bandaraya Seberang Perai (MBSP), P. David Marshel berkata, pihaknya hari ini turut membuat laporan polis selepas menerima maklumat awal berhubung satu insiden pelepasan air tanpa dirawat ke dalam Sungai Perai oleh sebuah kilang di tepi sungai itu. – K! ONLINE


Pahang tarik gelaran Datuk Farid Kamil dan Boy Iman
Oleh KOSMO!

10 Februari 2021, 5:26 pm
Oleh NIK SUKRY RAMLI
KUANTAN – Dua pelakon sensasi yang sebelum ini dikurniakan Darjah Kebesaran oleh Istana Pahang, tidak lagi dibenarkan menggunakan gelaran Datuk berkuat kuasa serta-merta.
Mereka ialah Farid Kamil Zahari atau lebih dikenali sebagai Farid Kamil, dan Noruliman A Rahman atau Boy Iman.
Kedua-duanya sebelum ini dikurniakan Darjah Indera Mahkota Pahang (DIMP) yang membawa gelaran Datuk.
Perkara itu diumumkan melalui satu kenyataan media dikeluarkan Pejabat Setiausaha Kerajaan negeri Pahang selaku Pendaftar Darjah.
“Adalah dengan ini dimaklumkan bahawa Anugerah Darjah Kebesaran Negeri Pahang Darul Makmur kepada penama berikut ditarik balik dan dibatalkan.

“Penama terbabit tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan sebelum ini kepada Pejabat Setiausaha Kerajaan Pahang selaras dengan Undang-Undang Darjah-Darjah Kebesaran dan Bintang-Bintang Negeri Pahang serta-merta,” kata kenyataan itu.
Selain dua individu itu, tiga ahli perniagaan turut diarahkan menyerahkan kembali pingat dan Darjah Kebesaran diterima.
Individu berkenaan ialah Wong Shee Kai @ Ricky (DIMP) ; Tran Thi Mai @ Maimunah dan Syed Mohammad Faiz Syed Azemman.
Surat penarikan balik gelaran itu berkuat kuasa 1 Februari lalu.- K!ONLINE


PKPD dilaksana di Kampung Teluk, Setiawan
Oleh MOHD RASDAN AHMAD

10 Februari 2021, 5:41 pm
PETALING JAYA – Sidang khas hari ini bersetuju untuk melaksanakan Perintah Kawalan Pergerakan Diperketatkan (PKPD) di Kampung Teluk, Setiawan, Perak bermula 11 sehingga 24 Februari 2021.
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan (KKM) telah melaporkan peningkatan kes Covid-19 di Kampung Teluk, Setiawan, Perak.
“Sehingga 9 Februari 2021, KKM telah melaksanakan 43 ujian saringan dan daripada jumlah itu sebanyak 16 kes positif Covid-19 telah direkodkan.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melaksanakan PKPD di Kampung Teluk, Setiawan, Perak bermula 11 sehingga 24 Februari nanti,” jelasnya dalam kenyataan sebentar tadi.
Tambahnya, pelaksanaan PKPD ini untuk memudahkan KKM melaksanakan saringan secara bersasar yang melibatkan 400 orang penduduk dan untuk mengawal jangkitan dalam komuniti. – K! ONLINE.


589 ditahan ingkar SOP
Oleh MOHD RASDAN AHMAD

10 Februari 2021, 5:53 pm
PETALING JAYA – Seramai 589 individu ditahan atas kesalahan ingkar prosedur operasi standard (SOP) dan daripada jumlah tersebut, 543 dikompaun, 42 individu direman manakala empat lagi dijamin.
Menteri Kanan Keselamatan, Datuk Ismail Sabri Yaakob berkata, Task Force Operasi Pematuhan yang diketuai Polis Diraja Malaysia (PDRM) telah membuat 71,836 pemeriksaan semalam, bagi memantau dan menguatkuasakan pematuhan SOP Perintah Kawalan Pergerakan (PKP).
“Seramai 5,234 Pasukan Pematuhan melibatkan 16,195 anggota telah membuat pemantauan di 6,209 buah restoran, pasar raya (4,196), bank (4,063), penjaja (2,823), kilang (1,741) dan pejabat kerajaan (979).
“Turut dipantau ialah 1,146 terminal pengangkutan darat, terminal pengangkutan air (298) dan terminal pengangkutan udara (102),” jelasnya dalam satu kenyataan hari ini. – K! ONLINE.


Lelaki jual meteorit untuk tunaikan haji
Oleh KOSMO!

10 Februari 2021, 5:41 pm
JAKARTA – Seorang lelaki mahu menjual meteorit seberat 1.7 kilogram yang ditemuinya dengan harapan dapat menampung kos menunaikan haji, lapor portal Suara.com.
Sukirno yang berasal dari Dusun 8, Kampung Astomulyo, Kecamatan Punggur, Kabupaten Lampung Tengah menemui meteorit berkenaan di kawasan sawah bulan lalu.
“Ya, saya memang berhasrat untuk menjualnya. Memang saya perlukan wang itu, harapnya cukup untuk saya dan isteri mengerjakan haji,” katanya semalam.
Katanya, dia tidak tahu apa yang boleh dibuat dengan meteorit berkenaan.
“Saya cuma petani biasa, tidak tahu apa yang boleh dibuat dengan batu itu. Buat apa saya simpan,” tambahnya.
Sehingga hari ini, Sukirno belum menetapkan harga meteorit berkenaan kerana tidak tahu nilainya.

“Sebab itu saya masih belum menjualnya. Kalau ada yang menawar harga, saya akan pertimbangkan dulu,” katanya.
Penduduk Kampung Astomulyo gempar pada 28 Januari lalu apabila meteorit tersebut ditemui.
Sebanyak dua biji meteorit ditemui iaitu yang seberat 2.2 kilogram dan 1.7kg. – Agensi


350 Keluarga terima sumbangan Yayasan Petronas
Oleh KOSMO!

10 Februari 2021, 4:48 pm
Oleh NIK SUKRY RAMLI
KUANTAN – Yayasan Petronas hari ini meneruskan tradisi sejak tahun 2005 dengan menyampaikan sumbangan kepada keluarga memerlukan sempena sambutan Tahun Baharu Cina.
Seramai 350 keluarga daripada daerah ini menerima sumbangan yang disampaikan Pengurus Besar Petronas Wilayah Timur, Che Ahmad Tarmizi Abdul Rahman dalam Program Sentuhan Kasih Tahun Baharu Cina 2021, di Pejabat Kebajikan Masyarakat daerah.
Program itu turut dihadiri Pegawai Kebajikan Masyarakat Kuantan, Liana Mohamed.
Che Ahmad Tarmizi berkata, sumbangan itu adalah sebahagian usaha berpanjangan Petronas dalam membantu meringankan bebanan mereka yang memerlukan setiap kali tiba sambutan hari perayaan utama di negara ini.
“Memandangkan kita masih berada dalam Perintah Kawalan Pergerakan (PKP), program hari ini kita teruskan dalam norma baharu dan seringkas mungkin.

“Setiap keluarga penerima diberikan barangan keperluan asas seperti beras, minyak masak, makanan dalam tin selain pelitup muka serta cecair pembasmi kuman.
“Yayasan Petronas berharap sumbangan ini dapat meningkatkan rasa kasih sayang antara kita dan menambahkan kemeriahan sambutan Tahun Baharu Cina setiap keluarga menerima sumbangan hari ini,” katanya.
Che Ahmad Tarmizi berkata, secara keseluruhan seramai 700 keluarga di Pantai Timur Semenanjung menerima sumbangan Yayasan Petronas melalui program Sentuhan Kasih bagi perayaan Tahun Baharu Cina kali ini.
Selain Kuantan, Yayasan Petronas turut menyampaikan sumbangan sama di tiga daerah di Kelantan membabitkan 200 penerima dan 150 lagi penerima di daerah Dungun, Terengganu. – K! ONLINE


Manusia tertua Eropah sembuh jangkitan Covid-19
Oleh KOSMO!

10 Februari 2021, 4:23 pm
PARIS – Seorang biarawati yang merupakan manusia paling tua di Eropah sembuh daripada jangkitan Covid-19 menjelang sambutan  hari lahirnya ke-117, lapor Perbadanan Penyiaran Britain semalam.
Lucile Randon yang menggunakan nama panggilan Sister Andre sejak tahun 1944, disahkan positif saringan koronavirus pada 16 Januari lalu tetapi tidak mengalami sebarang gejala.
 “Saya tidak sedar saya dijangkiti Covid-19” katanya kepada media tempatan.
 Dia telah mengasingkan diri daripada penghuni lain di rumah jagaan warga tua di Toulon, selatan Perancis tetapi kini dianggap pulih sepenuhnya.
Randon  yang buta dan menggunakan kerusi roda, kini tidak sabar untuk menyambut ulang tahun kelahirannya hari ini.
Bagaimanapun, dia akan mengadakan majlis yang lebih sederhana kali ini berbanding pada masa lalu.

Randon lahir pada 11 Februari 1904. Selain merupakan orang tertua di Eropah, dia juga adalah manusia kedua paling tua di dunia, demikian menurut satu senarai warga emas berusia 100 tahun dan ke atas.
“Dia sangat beruntung. Randon tidak bertanya tentang keadaan kesihatannya.
 “Sebaliknya, dia lebih prihatin terhadap penghuni  lain,” kata jurucakap rumah jagaan warga tua Sainte Catherine Labouré,  David Tavella kepada akhbar tempatan, Var Martin. – AGENSI


Peniaga Pasar Siti Khadijah sorok 48,000 rokok seludup
Oleh YATIMIN ABDULLAH

10 Februari 2021, 3:47 pm
KOTA BHARU – Jabatan Kastam Diraja Malaysia (JKDM) Kelantan berjaya menghidu taktik peniaga di Pasar Siti Khadijah yang menyembunyikan sebanyak 48,000 batang rokok seludup bersama sayur, ikan dan buah-buahan di dalam stor semalam.
Pengarah JKDM Kelantan, Mohd. Rakbi Mat Saud berkata, pihaknya berjaya merampas rokok-rokok tersebut yang bernilai RM42,574.40 termasuk cukai disembunyikan di dalam stor penyimpanan barangan jualan di gerai berkenaan.
Menurutnya, siasatan awal mendapati, rokok-rokok tersebut dipercayai telah dibawa masuk secara haram melalui kawasan sempadan di Sungai Golok dan persisiran pantai negeri ini.
“Kita tidak menolak kemungkinan, semua rokok yang dirampas ini adalah untuk pasaran
tempatan dan sekitar negeri di Pantai Timur.
“Kastam sedang menyiasat pemilik gerai berkenaan bagi mengenalpasti pihak lain yang terlibat dalam aktiviti ini,” katanya dalam satu kenyataan hari ini.
Mohd. Rakbi berkata, JKDM Kelantan menyeru kepada orang awam untuk memberi kerjasama dengan menyalurkan maklumat berkaitan sebarang aktiviti penyeludupan.

Katanya, maklumat itu boleh disalurkan dengan menghubungi talian bebas tol JKDM 1-800-88-8855 atau Pejabat Kastam yang terdekat di semua negeri.
Tambah Mohd. Rakbi, pihaknyamemberi jaminan bahawa identiti setiap pemberi maklumat akan dirahsiakan.
Kes disiasat mengikut Seksyen 135(1)(d) Akta Kastam 1967. – K! ONLINE


Ribuan ekor ikan mati di Sungai Perai
Oleh MOHD SYALMIZI HAMID

10 Februari 2021, 3:30 pm
SEBERANG PERAI – Penduduk di Taman Kimsar, Perai di sini terkejut selepas melihat ribuan ekor ikan mati dan terdampar di Sungai Perai semalam.
Ahli Majlis, Majlis Bandaraya Seberang Perai (MBSP), P. David Marshel berkata, pihaknya menerima aduan daripada penduduk berhubung kejadian itu kira-kira pukul 2.30 petang.
“Satu tinjauan telah dibuat dan kami dapati beribu-ribu ekor ikan telah mati, tetapi tidak diketahui puncanya.
“Namun, pagi ini kami terima maklumat awal berkenaan satu insiden pelepasan air tanpa dirawat ke dalam Sungai Perai oleh sebuah kilang di tepi sungai itu,” katanya ketika dihubungi hari ini.
David Marshel berkata, pihaknya turut membuat satu laporan polis terhadap kilang tersebut supaya pihak berkuasa melakukan siasatan lanjut.
“Jabatan Krisis MBSP turut dihubungi untuk mengambil sampel air dan bangkai ikan bagi dihantar kepada Jabatan Alam Sekitar,” katanya lagi. – K! ONLINE


Fauziah Nawi menjunjung kasih kesudian Yang di-Pertuan Agong
Oleh MOHD RASDAN AHMAD

10 Februari 2021, 4:46 pm
PETALING JAYA – Pelakon vateran, Fauziah Nawi merafak sembah dan menjunjung kasih Kebawah Duli Yang Maha Mulia Seri Paduka Baginda Yang di-Pertuan Agong di atas keprihatinan dan kepekaan terhadap keluh kesah semua penggiat seni yang terkesan akibat dari penularan Covid-19.
Jelas Fauziah dalam hantarannya di Facebook hari ini berkata, ramai penggiat seni yang amat terkesan akibat penularan wabak Covid-19 dan pelaksanaan Perintah Kawalan Pergerakan (PKP) selama ini.
“Alhamdulillah, atas titah perkenan KDYMM Seri Paduka Baginda, patik bersama beberapa rakan seperjuangan dapat untuk bertemu dengan pegawai-pegawai Istana Negara pada pagi hari ini.
“Dalam pertemuan ini, patik-patik semua telah diberi peluang meluahkan dan menyuarakan masalah dan keperitan yang dihadapi serta keadaan sebenar yang diharungi oleh anak-anak seni pada ketika ini,” jelasnya di Facebooknya hari ini.
Terdahulu, Fauziah meluahkan kesudiannya dan bersedia untuk berjumpa pembesar negara termasuk Yang di-Pertuan Agong dan Perdana Menteri bagi memohon kebenaran untuk penggiat seni menjalankan penggambaran.
Ia susulan hantaran yang dimuat naik Fauziah di Facebooknya sebelum ini yang menyuarakan hasrat bagi merafak sembah untuk bertemu Yang di-Pertuan Agong.

Tambah Fauziah, kumpulannya juga telah memberi beberapa pandangan dan cadangan supaya anak-anak seni, tanpa mengira cabang seni yang diceburi, khususnya supaya diberi kelonggaran dengan ketetapan prosedur operasi standard (SOP) untuk bekerja mencari rezeki demi kelangsungan hidup dan keluarga.
“Orang macam kami, ada kerja, ada gaji. Tidak ada kerja, tak ada gaji. Sejak penularan wabak Covid-19 dan pelaksanaan PKP, anak-anak seni tidak terkecuali dari tekanan ekonomi yang melanda ramai rakyat Malaysia dipelbagai sektor perniagaan yang disekat untuk beroperasi.
“Saya juga mengambil kesempatan ini untuk merakamkan penghargaan kepada pihak Majlis Keselamatan Negara (MKN), Kementerian Komunikasi dan Multimedia (KKMM), Kementerian Kesihatan (KKM), Finas dan semua persatuan-persatuan dalam industri seni di atas usaha-usaha baik dalam menangani permasalahan yang sedang di hadapi,” ujarnya.
Katanya,semoga luahan dan perkongsian ini mendapat perhatian KDYMM Seri Paduka Baginda yang amat prihatin terhadap nasib dan keperitan hidup rakyat yang amat terkesan akibat penularan wabak Covid-19.
“Patik-patik semua mendoakan semoga Seri Paduka Baginda Yang di-Pertuan Agong dan Seri Paduka Baginda Raja Permaisuri Agong dikurniakan kesejahteraan dan keafiatan berpanjangan serta berada di bawah riayah dan perlindungan Allah SWT serta kekal memerintah negara dan menaungi rakyat dengan adil dan saksama,” jelasnya. – K! ONLINE


Amir Hamzah dilantik CEO KWSP berkuat kuasa 1 Mac
Oleh KOSMO!

10 Februari 2021, 3:18 pm
PETALING JAYA – Lembaga Kumpulan Wang Simpanan Pekerja (KWSP) mengumumkan pelantikan Datuk Seri Amir Hamzah Azizan sebagai Ketua Pegawai Eksekutif (CEO) yang baharu berkuatkuasa 1 Mac ini.
Amir Hamzah akan meletakkan jawatannya sebagai CEO Tenaga Nasional Bhd. (TNB) berkuatkuasa 28 Februari ini bagi memikul tanggungjawab baharunya.
Beliau mengambil alih kedudukan tersebut daripada Tunku Alizakri Alias, yang telah menjadi CEO KWSP sejak 20 Ogos 2018.
Menurut makluman TNB kepada Bursa Malaysia hari ini, Pemegang Saham Khas TNB, iaitu Menteri Kewangan (Diperbadankan) bersetuju melantik Datuk Ir. Baharin Din sebagai Presiden dan CEO serta Pengarah Eksekutif Bukan Bebas TNB, bagi menggantikan Amir Hamzah, berkuatkuasa 1 Mac 2021. – K! ONLINE


Hias rumah dengan Chun Lian
Oleh AIMUNI TUAN LAH

10 Februari 2021, 3:16 pm
GUA MUSANG – Sambutan Tahun Baru Cina bagi seorang guru di Bandar Utama di sini tidak lengkap sekiranya tidak menghias rumahnya dengan seni tulisan kaligrafi ‘Chun Lian’.
Menjadi rutin bagi guru matematik Sekolah Menengah Kebangsaan Tengku Indra Petra 2, Liew Koon Yan, 52, setiap tahun untuk melekatkan tulisan di dinding rumah supaya sambutan Tahun Baru Cina lebih meriah.
Katanya, kebiasaannya tulisan kaligrafi itu akan digantung di bahagian kiri dan kanan pintu rumah.
“Tulisan ‘Chun Lian’ memberi maksud baik yang melambangkan permulaan semangat baharu, kemakmuran dan keuntungan yang akan diperoleh dalam hidup.
“Kertas kaligrafi itu mesti berwarna merah yang melambangkan kemeriahan dan membawa ‘ong’ atau tuah,” katanya ketika ditemui pemberita di rumahnya di sini hari ini.
Koon Yan berkata, sambutan Tahun Baru Cina bagi tahun lembu kali ini disambut sederhana oleh ahli keluarganya susulan Perintah Kawalan Pergerakan 2.0 (PKP 2.0) yang masih belum tamat.

Ujar guru yang bertugas selama 21 tahun di daerah ini, dia akan menyambut perayaan bersama isteri, Chong Won Mei, 50, dan seorang anak perempuannya, Liew Yu Xin, 11.
“Sebelum ini, saya tidak akan melepaskan peluang pulang beraya di kampung halaman di Ipoh, Perak.
“Bagaimanapun, kali ini kami hanya menyambut perayaan bersama keluarga dan jiran terdekat sahaja,” katanya. – K! ONLINE


Prebet Ujang Mormin selamat dikebumikan
Oleh ZAKKINA WATI AHMAD TARMIZI

10 Februari 2021, 4:54 pm
PORT DICKSON – Jenazah Allahyarham Prebet Ujang Mormin selamat dikebumikan di Pusara Rejimen Askar Melayu Diraja (RAMD) dekat sini pada pukul 2.15 petang tadi.
Veteran Angkatan Tentera Malaysia (ATM) yang berusia 100 tahun pada tahun ini itu, meninggal dunia dipercayai akibat jangkitan Covid-19 di Hospital Sungai Buloh, Selangor, semalam.
Panglima Tentera Darat, Jeneral Tan Sri Zamrose Mohd. Zain berkata, pengebumian veteran terakhir perang dunia kedua itu dilaksanakan mengikut norma baharu dalam tempoh Perintah Kawalan Pergerakan (PKP) ketika ini.
“Tentera Darat berhasrat untuk memberikan penghormatan penuh istiadat ketenteraan kepada Allahyarham Prebet Ujang Mormin namun situasi terkini akibat penularan Covid-19 dan pelaksanaan PKP tidak membolehkan istiadat tersebut dilaksanakan seperti mana seperti kelaziman.
“Bagaimanapun, pengebumian di pusara RAMD ini sudah memadai untuk menunjukkan penghormatan yang tinggi diberikan kepada Allahyarham yang merupakan penghargaan dizahirkan oleh Tentera Darat buat veteran perang,” katanya.
Beliau berkata demikian dalam sidang akhbar Pusat Latihan Asas Tentera Darat (Pusasda) selepas Majlis Pengebumian Prebet Ujang Mormin dekat sini hari ini.

Yang hadir sama pada majlis berkenaan, cucu saudara Ujang, Lailawati Jamil, 59.
Dalam pada itu, seramai sembilan orang pengusung jenazah oleh anggota Rejimen Askar Melayu Diraja yang memakai peralatan perlindungan diri (PPE) terlibat sepanjang upacara pengebumian dan pengendalian jenazah yang berpandukan Prosedur Operasi Standard (SOP) Covid-19.
Allahyarham meninggal dunia dipercayai akibat jangkitan Covid-19 di Hospital Sungai Buloh selepas dijangkiti virus tersebut hasil saringan di Hospital Angkatan Tentera Tuanku Mizan, Kuala Lupur.
Ujang kemudian dirujuk ke Hospital Sungai Buloh pada 26 Januari lalu ekoran faktor usia serta keadaan kesihatan buah pinggangnya.
Berasal dari Kampung Kundur, Rembau, Ujang adalah rakan seperjuangan Allahyarham Leftenan Adnan Saidi dan pernah bersama-sama bertempur dengan pahlawan negara itu di Pasir Panjang ketika tentera Jepun menyusup ke Singapura pada Perang Dunia Kedua.
Sementara itu, menurut Zamrose, pihaknya akan berusaha untuk memastikan agar Allahyarham Prebet Ujang tidak akan dilupakan apatah lagi hilang dari lipatan sejarah ketenteraan sebagai seorang pejuang tanah air dan veteran perang. – K! ONLINE


Penyelenggara penyaman udara maut terjatuh dari tingkat 3 bangunan
Oleh NUR SHARIEZA ISMAIL

10 Februari 2021, 4:51 pm
SEPANG – Seorang lelaki maut akibat terjatuh dari tingkat 3 bangunan ketika memulakan kerja-kerja pemasangan di Blok B, Kondominium Nilam Puri, Jalan Bukit Puchong, Bandar Bukit Puchong 2, Isnin lalu.
Dalam kejadian pukul 1.19 petang itu, mangsa berusia 50-an, mengalami kecederaan teruk pada bahagian kepala dan tangan selepas terjatuh daripada ketinggian 12.2 meter dan meninggal dunia di tempat kejadian.
Timbalan Ketua Polis Daerah Sepang, Superintendan Md. Noor Aehwan berkata, sebelum kejadian berlaku, mangsa bersama adik kembarnya sedang bekerja memasang dan membuka penyaman udara di tempat kejadian.
“Apabila sampai di alamat tempat kerja, mangsa dan adiknya memulakan kerja-kerja pemasangan dan membuka penyaman udara sebelum mangsa keluar dari tingkap bilik utama untuk membuka unit penyaman udara yang lama untuk digantikan dengan baru.
“Setelah mangsa berada di luar tingkap kira-kira 10 minit kemudian, adik mangsa terdengar jeritan abangnya dan terus meluru ke bilik utama sebelum mendapati abangnya jatuh daripada bangunan tersebut.
“Adik mangsa kemudiannya bergegas turun ke tingkat bawah dan mendapati abangnya terlentang dalam keadaaan berlumuran darah sebelum menghubungi hospital,”katanya menerusi kenyataan di sini hari ini.

Beliau berkata, hasil pemeriksaan pada badan mangsa mendapati terdapat kecederaan di bahagian kepala dan tangan kanan disyaki telah patah.
“Keadaan tempat mangsa terjatuh adalah di tingkat bawah bangunan rumah di mana lantai tanah adalah susunan batu-bata yang kemas,” katanya.
Md. Noor Aehwan berkata, berdasarkan siasatan lanjut, mangsa tidak mempunyai sebarang penyakit dan masih bujang.
“Mangsa yang tinggal di Taman Putra Prima Puchong dan menyewa rumah bersama adiknya telah berniaga dalam bidang penyelengaraan penyaman udara lebih kurang 30 tahun,” katanya.
Katanya, mayat mangsa telahpun di hantar ke forensik Hospital Serdang dan hasil bedah siasat mengesahkan kematian disebabkan kecederaan pelbagai pada anggota badan.
“Kes diklasifikasikan sebagai kematian mengejut, ” katanya. – K! ONLINE


Pengusaha rayu pelanggan patuh SOP
Oleh NOOR HASLIZA NUSI

10 Februari 2021, 4:17 pm
GEORGE TOWN – Pengusaha premis makanan di negeri ini lebih serius dalam soal kebersihan dan prosedur operasi standard (SOP) Covid-19 dengan merayu kerjasama pelanggan agar mematuhi arahan yang ditetapkan semasa mengunjungi ke kedai makan.
Rata-rata peniaga makanan dan minuman yang akan beroperasi dari petang hingga malam itu mengatakan yang mereka telahpun bersedia menerima kunjungan pelanggan dengan memastikan orang ramai akur dengan SOP.
Seorang pengusaha kedai makanan, Mohd. Ali Nizam Ahmad, 47, berkata, pihaknya telah pun membuat beberapa persiapan sejak pagi tadi termasuk susun atur kerusi dan meja mengikut penjarakan fizikal satu meter.
Menurutnya, dia lebih mementingkan tahap kebersihan premis dan keselamatan pekerja serta pelanggan bagi usaha mengekang penularan wabak Covid-19.
“Kami menyambut baik keputusan kerajaan yang membenarkan aktiviti makan di gerai makanan biarpun terhad dua orang untuk satu meja.
“Kerja-kerja sanitasi premis telahpun dilakukan pagi tadi termasuk mengelap meja dan kerusi dengan cecair pembasmi kuman. Susunan meja dan kerusi juga dilakukan dengan jumlah yang terhad berbanding sebelum ini,” katanya kepada Kosmo! hari ini.

Beritahu Mohd. Ali lagi, dia berharap keputusan kerajaan tersebut dapat membantu mereka menjana semula pendapatan yang terjejas teruk sehingga 90 peratus sejak perlaksanaan Perintah Kawalan Pergerakan (PKP) 13 Januari lalu.
Katanya, rata-rata peniaga yang beroperasi di gerai diusahakannya dengan seorang rakannya sejak Ogos tahun lalu itu turut terkesan sehingga ada dalam kalangan mereka langsung tidak memperoleh sebarang pendapatan harian.
Sementara itu, seorang peniaga di gerai Asam Pedas, Ahmad Affiq Mohd., 31 pula memberitahu, pihaknya akan memastikan tiada seorangpun pelanggan terlepas daripada melakukan saringan suhu dan imbas Kod QR MySejahtera atau catat butiran diri dalam buku rekod setiap kali mengunjungi ke premisnya.
Katanya, ini sebagai langkah mengelak daripada dikenakan kompaun selain sama-sama membantu mengekang penularan wabak Covid-19 di negeri ini. – K! ONLINE


Lima cedera terjun flat terbakar
Oleh ALICIA JOHNY KUEH

10 Februari 2021, 1:52 pm
KUCHING – Lima orang cedera setelah nekad terjun untuk menyelamatkan diri daripada sebuah bangunan flat yang terbakar di Lorong 7, Taman Suria Jaya, Jalan Matang di sini, hari ini.
Sepasang suami isteri bersama anak bayi mereka turut terselamat dengan bantuan pihak bomba dalam kejadian pukul 5.12 pagi itu.
Menurut jurucakap Pusat Gerakan Operasi (PGO) Bomba Sarawak, insiden kebakaran itu melibatkan bangunan jenis kekal empat tingkat yang mempunyai 14 unit kediaman.
“Kesemua lapan mangsa yang terlibat dilaporkan dalam keadaan selamat dan tidak mengalami kecederaan yang serius,” katanya dalam satu kenyataan hari ini.
Tambahnya, tujuh buah motosikal turut rosak dalam kebakaran terbabit.
Operasi pemadaman telah dilakukan oleh dua pasukan bomba dari Balai Bomba dan Penyelamat (BBP) Petra Jaya dan BBP Batu Lintang.

“Keadaan kebakaran dilaporkan terkawal pada pukul 5.43 pagi dan operasi pemadaman ditamatkan sepenuhnya pada pukul 7.21 pagi,” katanya lagi. – K! ONLINE


‘Penat besarkan anak, orang kikis’ – ibu Aiman Tino digelar mentua dari neraka
Oleh MOHD. HAIKAL ISA

10 Februari 2021, 2:13 pm
PETALING JAYA – Ibu kepada penyanyi Aiman Tino, Hazelina Mat Jalil menyelar kenyataan seorang netizen yang melabel dirinya sebagai ‘mentua dari neraka’ gara-gara menyibuk dengan urusan anaknya.
Menerusi Instagram, Hazelina turut menyatakan apa yang dilakukan selama ini demi masa depan anak tersayang.
Malah, Hazelina turut meluahkan rasa kecewa kerana ada susah payah membesarkan anak-anak pasti menjadi perkara menyakitkan akibat perbuatan pihak lain.
“Ciri-ciri mak mentua dari neraka. Nasiblah siapa yang sangkut dengan famili makcik. Ngeri,” tulis seorang netizen kepada ibu kepada pelantun lagu Ku Rela Dibenci itu.
Hazelina kemudian membalas dengan memuat naik tangkap layar itu di Instagram: “Tak kenal maka tak cinta. Neraka itu kau, anak aku, aku nak bawa ke syurga.
“Sudah ada anak nanti baru dapat rasa. Penat besarkan anak, lepas itu orang kikis.”

Terdahulu, Kosmo! Online melaporkan Hazelina menerusi Instagramnya terkilan dengan sikap anaknya yang dikatakan mula berubah selepas mengenali seorang wanita.
Dalam pendedahannya, Hazelina memberi bayangan seolah-olah kehidupan pelantun lagu Dendam Simpati itu dikongkong oleh seorang wanita.
Aiman atau nama lengkapnya, Mohammad Aiman Yusri, 23, kemudian tampil memohon maaf, sekali gus menjernihkan keadaan dan punca kehilangan sebagimana didakwa ibunya.
Kata Aiman, apa yang berlaku disebabkan salah faham dan mengakui perkara tersebut berpunca daripada kesilapan sendiri. – K! ONLINE


Tambahan RM5 juta untuk dana pejuang Covid-19 KKM
Oleh MOHD RIDZAUDDIN ROSLAN

10 Februari 2021, 2:08 pm
KUALA LUMPUR – Kongres Kesatuan Pekerja-Pekerja Dalam Perkhidmatan Awam (Cuepacs) menyambut baik inisiatif FWD Takaful Berhad yang bersetuju menyalurkan tambahan RM5 juta ke dalam dana MOH FWD MY Heroes.
Presiden Cuepacs, Adnan Mat berkata, dana itu akan disalurkan untuk petugas barisan hadapan Kementerian Kesihatan (KKM) yang dijangkiti Covid-19 ketika bertugas.
“Keseluruhan dana berjumlah RM10 juta itu juga dilanjutkan sehingga 31 Disember tahun ini berikutan berlakunya peningkatan jangkitan dalam kes harian Covid-19 yang boleh meningkatkan risiko petugas.
“Jadi, kami berharap ketua-ketua jabatan di KKM dapat memaklumkan kepada semua kakitangan mereka mengenai dana MY Heroes selain memudahkan urusan dokumentasi tuntutan,” katanya tadi.
Katanya, dana itu diuruskan oleh Pusat Khidmat Tuntutan CuepacsCare dan sejumlah RM3.23 juta telah dibayar kepada petugas barisan hadapan KKM serta ahli keluarga yang dijangkiti Covid-19.
“Pada mulanya MY Heroes memperuntukkan sebanyak RM5 juta dan tambahan sebanyak RM5 juta lagi dibuat sebagai inisiatif menyokong barisan hadapan KKM.

“Pembayaran ihsan dana MY Heroes sebanyak RM40,000 akan diberi sekiranya berlaku kematian kepada petugas barisan hadapan manakala sejumlah RM10,000 akan dibayar sekiranya dimasukkan ke wad ICU, RM2,000 (wad biasa) dan RM10,000 untuk lain-lain punca kematian,” jelasnya.
Dalam perkembangan lain, Adnan mewakili Cuepacs menarik semula kenyataan yang mendakwa kemungkinan wujudnya pegawai tertinggi kerajaan bertindak mensabotaj kerajaan semasa melalui pelaksanaan pekeliling perkhidmatan berkaitan penjawat awam.
“Perkara ini sebenarnya tiada dalam konteks yang cuba disampaikan oleh Cuepacs. Dalam hal ini, kami mengakui tiada pegawai kerajaan yang bertindak mensabotaj kerajaan malah semua penjawat awam semakin fokus dalam membantu rakyat.
“Jabatan Perkhidmatan Awam juga telah menjelaskan pekeliling perkhidmatan yang dikuatkuasa dan dibentangkan kepada Perdana Menteri, Tan Sri Muhyiddin Yassin dan kami menerima penjelasan tersebut,” katanya.
Justeru, kenyataan Cuepacs sebelum ini adalah tersasar kerana tiada pemakluman dan kami memohon maaf atas kekhilafan tersebut. -K! ONLINE


Jual kereta kesayangan untuk bantu bina semula pusat tahfiz
Oleh ABDUL RASHID ABDUL RAHMAN

10 Februari 2021, 3:05 pm
TEMERLOH – Jika hendak memberi sedekah yang terbaik adalah barangan kesayangan kita.
Ini dibuktikan pemilik Pasaraya Mempaga Segar, Abdul Rahman Mat Isa,30, yang menjual kereta Honda Civix EK9 kesayangannya bagi membantu membina semula Pusat Tahfiz Dala di Lanchang di sini yang musnah akibat ditenggelami banjir baru-baru ini.
Kereta dibeli pada 2017 yang hampir keseluruhan telah diubahsuai dengan perbelanjaan yang besar itu dijual dengan harga RM76,000 yang kemudiannya diserahkan kepada pusat tahfiz berkenaan.
Farah Balqis Ahmad,30, berkata, pada mulanya dia terkejut apabila suaminya menyatakan mahu menjual kereta yang menjadi kesayangan suaminya itu.
“Dia memang sayang sangat kereta itu dan sebelum ini mengatakan walaupun sibuk dan jarang menggunakannya dia tidak mahu menjual kereta tersebut.
“Tetapi pada malam Ahad lalu tiba-tiba dia memberitahu mahu menjual kereta kesayangannya itu dan sudah mengiklankan dalam Facebook kerana ingin membantu membina semula Pusat Tahfiz Dala,”katanya di sini, hari ini.

Menurut Farah Balqis, sebaik sahaja pembayaran dibuat dan kereta diambil pembeli pada Isnin lalu, Abdul Rahman segera menyerahkan duit jualan kereta itu kepada pihak pusat tahfiz berkenaan.
Tambahnya, pada masa ini suaminya juga sedang giat membantu pembinaan semula pusat tahfiz berkenaan termasuklah menyediakan jengkaut.
“Dia begitu gembira dapat membantu pusat tahfiz berkenaan dan sebelum ini pun memang dia sering menghulurkan bantuan dan sumbangan kepada pusat-pusat tahfiz yang memerlukan,”katanya.
Dalam itu katanya, sebaik sahaja suaminya memasukkan iklan jualan kereta itu ke Facebook begitu ramai individu yang menyatakan hasrat untuk membeli sebelum kereta berkenaan dijual kepada individu yang kedua awal.
“Memang tidak putus-putus panggilan telefon suami terima tetapi seorang individu yang membuat panggilan awal yang berasal dari Kuala Lumpur terus memindahkan wang sebaik sahaja bersetuju dan pada hari sama menghantar lori untuk membawa balik kereta berkenaan,” katanya. – K! ONLINE


Patuhi SOP sempena Tahun Baharu Cina
Oleh KOSMO!

10 Februari 2021, 2:06 pm
KUANTAN – Polis mengingatkan orang ramai, terutamanya masyarakat Cina yang bakal menyambut Tahun Baharu Cina Jumaat ini, untuk terus mematuhi prosedur operasi standard (SOP) ditetapkan kerajaan.
Walaupun kelonggaran sudah diberikan bagi mengadakan upacara makan besar, namun ia bukan bermakna mereka tidak perlu mengikuti saranan pihak berkuasa.
Ketua Polis Daerah Kuantan, Asisten Komisioner Mohamad Noor Yusof Ali berkata, jumlah ahli keluarga dibenarkan menghadiri majlis makan besar juga sudah ditetapkan iaitu tidak melebihi 15 orang dan tidak membabitkan ahli keluarga yang menetap lebih 10 kilometer dari lokasi majlis diadakan.
“Perkara ini sepatutnya sudah jelas dan saya sangat berharap tidak ada pihak yang melanggar SOP yang sudah diumumkan kerajaan.
“Begitu juga dengan orang ramai yang turut bercuti sempena Tahun Baharu Cina, janganlah pula menggunakan cuti ini dengan berkumpul beramai-ramai di kawasan perkelahan atau kawasan rekreasi seperti air terjun atau pantai hingga mengakibatkan pelanggaran SOP berlaku.
“Saya ingat mengingatkan semua pihak bahawa kami di Ibu Pejabat Polis Daerah (IPD) Kuantan sedia mengambil tindakan tegas dan mengeluarkan saman atau kompaun kepada sesiapa sahaja yang didapati gagal mematuhi SOP,” katanya.

Beliau berkata demikian kepada media selepas menyertai Ops Bersepadu Perdana Sempena Tahun Baharu Cina di sekitar bandar Kuantan, hari ini.
Seramai 24 pegawai dan 40 anggota terbabit dalam operasi itu yang memberi tumpuan kepada aspek pematuhan SOP di premis perniagaan dan bank, selain pemeriksaan di kedai makan berikutan keputusan kerajaan membenarkan pelanggan menjamu selera bermula hari ini.
Dalam perkembangan lain, Mohamad Noor berkata, sebanyak 15 kenderaan peronda polis (MPV) ditugaskan melakukan pemantauan SOP di seluruh daerah Kuantan secara berkala.
“Kita sudah mengenal pasti 75 lokasi terpilih yang perlu diberi perhatian dan pemantauan serta rondaan secara berterusan dilakukan di lokasi berkenaan,” katanya.
Sementara itu, ketika diminta mengulas mengenai jumlah permohonan merentas daerah dan negeri yang diterima IPD Kuantan, beliau berkata sehingga semalam pihaknya menerima 42,600 permohonan dan 2,600 daripada ditolak kerana tidak memenuhi syarat ditetapkan. – K! ONLINE


Harga komputer riba, tablet naik 25 peratus – CAP
Oleh SAFINA RAMLI

10 Februari 2021, 2:03 pm
GEORGE TOWN – Persatuan Pengguna Pulau Pinang (CAP) menggesa kerajaan untuk segera mengawal harga komputer riba dan tablet yang kini dikesan mengalami peningkatan harga sehingga 25 peratus di pasaran.
Presiden CAP, Mohideen Abdul Kadir berkata, pihaknya menerima laporan bahawa tablet mampu milik berjenama yang sebelum ini berharga RM399, kini dijual pada harga RM599 selepas Perintah Kawalan Pergerakan (PKP) dilaksanakan.
“Komputer riba dan tablet sangat diperlukan oleh pelajar untuk mengikuti kelas secara dalam talian memandangkan jadual persekolahan mereka terjejas sejak pertengahan Mac 2020.
“CAP menerima aduan bahawa berlaku kenaikan harga sehingga 25 peratus bagi tablet dan peningkatan harga ini mesti segera dikawal oleh kerajaan,” katanya dalam kenyataan di sini hari ini.
Menurut beliau, peniaga memberi alasan kenaikan harga berlaku disebabkan kekurangan stok dan kenaikan kos logistik dari negara pengeluar.
“Alasan yang diberikan tidak dapat diterima kerana pengilang barang-barang ini merupakan syarikat yang berskala besar.

“Mereka harus menurunkan margin keuntungan sebagai sebahagian daripada tanggungjawab sosial syarikat pada masa-masa yang sukar ini,” katanya. – K! ONLINE


67,000 tuntutan Mysalam pesakit Covid-19 diluluskan
Oleh MOHD. HUSNI MOHD. NOOR

10 Februari 2021, 3:02 pm
PUTRAJAYA – Kerajaan sudah meluluskan 67,000 tuntutan berkaitan Covid-19 menerusi Inisiatif Pakej Rangsangan Ekonomi Prihatin Rakyat (PRIHATIN) MySalam, setakat Januari lalu.
Menteri Kewangan, Tengku Datuk Seri Zafrul Tengku Abdul Aziz berkata, ia membabitkan jumlah keseluruhan tuntutan yang dibayar sebanyak RM35 juta.
Beliau berkata, seperti diumumkan dalam Pakej PRIHATIN, pesakit Covid-19 akan dibayar sebanyak RM50 sehari bagi tempoh maksima 14 hari.
“Inisiatif itu kini dipanjangkan kepada mereka yang dimasukkan ke hospital kerana Covid-19, atau diarahkan untuk berkuarantin sama ada di pusat kuarantin KKM atau di rumah,” katanya ketika membentangkan Laporan Laksana Ke-40, menerusi laman Facebook hari ini.
Katanya, kerajaan mendapati bahawa skim MySalam itu telah mendapat respons yang memberangsangkan, kerana ia adalah suatu bentuk jaringan sosial bagi kira-kira 8 juta dalam kalangan berpendapatan rendah dan orang kelainan upaya (OKU).
Tengku Zafrul berkata, skim itu merangkumi rawatan kesihatan bagi 45 penyakit kritikal.

“Inisiatif PRIHATIN MySalam ini membuktikan komitmen kerajaan terhadap kesejahteraan rakyat khususnya di dalam menangani jangkitan Covid-19 di masa kini,” katanya. – K! ONLINE


Penganggur warga emas mengaku salah babitkan pelaburan tak wujud RM35,000
Oleh NOR AINNA HAMZAH

10 Februari 2021, 1:54 pm
REMBAU – Seorang penganggur warga emas mengaku bersalah di Mahkamah Majistret, di sini, hari ini atas kesalahan membabitkan pelaburan tak wujud dengan nilai penipuan sebanyak RM35,000.
Tertuduh, Siah Tiaw Koon, 66, beralamat di Jalan Pudu, Kuala Lumpur membuat pengakuan berkenaan selepas pertuduhan dibacakan di hadapan Majistret Tan Chai Wei.
Berdasarkan pertuduhan, pada 5 Oktober 2017, mangsa telah memasukkan duit ke dalam akaun tertuduh sebanyak RM10,000 atas urusan deposit memiliki geran tanah di Jalan Kebun, Klang, Selangor.
Mangsa telah membuat perbincangan dengan tiga lelaki dan berjumpa beberapa kali bagi urusan deposit memiliki geran berkenaan.
Pada 6 Oktober 2017, anak mangsa telah membuat transaksi online ke atas akaun tertuduh sebanyak RM10,000 dan RM5,000.
Pada 7 Oktober 2017, mangsa telah memasukkan sekali lagi RM10,000 ke dalam akaun tertuduh, namun tertuduh gagal dihubungi.

Bagi kesalahan berkenaan, tertuduh didakwa di bawah Seksyen 424 Kanun Keseksaan dan jika sabit kesalahan boleh dipenjara maksimum lima tahun atau denda atau kedua-duanya.
Pendakwaan dijalankan oleh Timbalan Pendakwa Raya, Ummi Amyra Natasha Azhar.
Mahkamah kemudiannya meminta tertuduh membayar denda sebanyak RM8,000 dengan seorang penjamin dan jika gagal, boleh dihukum penjara 10 bulan. – K! ONLINE


Gerai nasi dagang di Tok Bali kembali bernyawa
Oleh TOREK SULONG

10 Februari 2021, 1:56 pm
PASIR PUTEH – Peniaga nasi dagang di zon nasi dagang Tok Bali di sini mampu menarik nafas lega selepas kerajaan telah membenarkan dua orang pelanggan makan di restoran bermula hari ini.
Pemilik restoran Kak Ju Nasi Dagang, Juliah Husain, 54, berkata, kelonggaran yang diberikan oleh kerajaan akan digunakan sebaik mungkin namun, dia tetap akan mementingkan prosedur operasi standard (SOP) sewaktu menjalankan perniagaan.
Menurutnya, peluang itu umpama peluang kedua buat peniaga sepertinya yang sudah ketandusan pelanggan ekoran Perintah Kawalan Pergerakan (PKP).
“Jualan amat merosot berbanding sebelum PKP kerana kurang kunjungan kecuali pelanggan tetap yang datang membeli secara bungkus.
“Sebelum ini, 20 kilogram nasi dagang dijual dalam sehari, namun kini hanya 10 kilogram mampu dijual. Jumlah itu pun mengambil tempoh yang lama untuk dihabiskan,” katanya ketika ditemui Kosmo! hari ini.
Juliah berkata, pada hari pertama kelonggaran makan di restoran dibenarkan, tidak ramai pelanggan hadir ke restorannya yang sebelum ini tidak pernah cukup ruang menampung bilangan pelanggan.

Menurutnya, sebelum ini, pekerja di restorannya terkesan kerana tiga daripada enam orang terpaksa direhatkan sementara.
“Pembekal ayam daging, ayam kampung dan itik serati juga turut terkesan apabila jualan merosot.
“Kelonggaran ini memberi ruang kepada peniaga untuk memulihkan kembali perniagaan masing-masing,” ujarnya. – K! ONLINE


Dua pemilik ternakan dikompaun lepas lembu berkeliaran
Oleh ISKANDAR SHAH MOHAMED

10 Februari 2021, 2:41 pm
KUALA SELANGOR – Tindakan dua pemilik haiwan ternakan melepaskan lembu berkeliaran di sekitar daerah ini mengundang padah apabila dikenakan kompaun dan sitaan serta merta, semalam.
Kesalahan itu dikesan Majlis Daerah Kuala Selangor (MDKS) yang melakukan operasi khas bersepadu di tiga lokasi berasingan, bermula pukul 10 pagi.
Dalam operasi selama sembilan jam itu, dua ekor lembu dan lapan ekor kambing ditangkap di sekitar Bestari Jaya, Jeram dan Ijok, di sini.
Pengarah Jabatan Kesihatan dan Persekitaran MDKS, Jefriee Abdul Manaf berkata, operasi itu dilakukan hasil maklumat dan pemantauan pihaknya mengenai haiwan ternakan yang memasuki kawasan laluan awam dan perumahan.
Katanya, hasil pemeriksaan kemudian mendapati dua individu gagal mengawal lembu ternakan mereka berkeliaran di Jalan Raja Abdullah, di sini.
“Oleh demikian, kita mengeluarkan kompaun ke atas mereka mengikut Seksyen 5 (1) Enakmen Mengawal Lembu-Kerbau 1971.

“Selain itu, kita menyita lembu berkenaan dan memperuntukkan denda maksimum RM1,000 atau penjara tidak lebih 12 bulan, jika sabit kesalahan,” katanya menerusi kenyataan di sini hari ini.
Ujar Jefriee, objektif utama operasi itu bertujuan mencegah haiwan seperti lembu, kambing dan kerbau tidak berkeliaran di kawasan awam yang boleh mengganggu dan membahayakan pengguna jalan raya.
“MDKS boleh menyita haiwan yang ditangkap atau disimpan di suatu tempat kurungan khas dan kos sitaan itu turut perlu dibayar pemiliknya.
“Selepas kos itu dibayar, pemilik atau penjaga boleh menuntut semula haiwan tersebut mengikut Seksyen 4 (4) Enakmen Mengawal Lembu – Kerbau 1971,” katanya.
Tambah beliau, Seksyen 13 enakmen sama turut memberi kuasa kepada pihaknya untuk menjalankan pendakwaan di mahkamah ke atas mana-mana pesalah berkenaan.
Sehubungan itu, beliau menasihatkan semua pemilik atau penjaga haiwan ternakan mematuhi peraturan ditetapkan bagi mengelak dikenakan tindakan. – K! ONLINE


Agong, Permaisuri ucap Selamat Tahun Baru Cina
Oleh ZULKIFLI MANZOR

11 Februari 2021, 7:51 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah mengucapkan Selamat Tahun Baru Cina kepada rakyat Malaysia yang berketurunan Cina.
Hantaran ucapan Tahun Baru Cina di Instagram Istana Negara hari ini.
Ucapan pasangan diraja itu disiarkan dalam satu hantaran menerusi laman Instagram Istana_Negara pada petang ini.
Yang di-Pertuan Agong dan Raja Permaisuri Agong mengucapkan semoga Tahun Baru Cina kali ini memberi kebaikan, kesejahteraan, kesihatan yang baik, kegembiraan dan muhibah antara satu sama lain sebagai rakyat Malaysia.
Pasangan diraja itu turut mengingatkan semua supaya sentiasa berjaga-jaga, mengamalkan penjarakan fizikal dan kekal selamat semasa menyambut perayaan dalam norma baharu pada tahun ini.-K! ONLINE


Menteri Tugas-Tugas Khas tinjau pusat beli-belah Pavilion
11 Februari 2021, 8:59 pm
PETALING JAYA- Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Yusof hadir membuat tinjauan ke pusat beli-belah Pavilion di ibu kota hari ini.
Beliau membuat tinjauan dan bertanya khabar kepada pekerja di sekitar kedai makan dan butik untuk mendapatkan perkembangan setelah pengumuman Majlis Keselamatan Negara (MKN) membenarkan restoran dan kedai makan beroperasi serta pembukaan beberapa sektor perniagaan peruncitan dengan prosedur operasi standard (SOP) yang ketat berkuatkuasa semalam.
“Beliau turut mengulas lanjut kebenaran meneruskan perniagaan yang dikeluarkan oleh MKN akan sentiasa diteliti dari semasa ke sama demi membantu meningkatkan ekonomi negara terutama ketika pandemik Covid-19.
“Hal ini juga amat penting bagi menjaga kebajikan rakyat untuk meneruskan kelangsungan hidup,” menurut satu kenyataan yang dikeluarkan Kementerian hari ini.
Turut hadir Ketua Pesuruhjaya Angkatan Pertahanan Awam Malaysia (APM) Datuk Roslan Wahab.
Mohd. Redzuan turut mengambil peluang menyaksikan tayangan Golden Bull 3D yang menjadi simbolik pencegahan Covid-19 di pintu masuk utama Pavilion. -K! ONLINE


‘Tiba-tiba ustaz ada depan mata’
11 Februari 2021, 7:17 pm
PETALING JAYA- Keprihatinan pendakwah terkenal, Ebit Lew terus mendapat perhatian apabila menghadiahkan kereta jenis Perodua Myvi, komputer tablet dan duit belanja kepada ibu tunggal, Koh Kim Keok di Kota Bharu sempena Tahun Baru Cina.
Dalam satu hantaran di laman Facebook beliau, Ebit berkata, dia juga akan membayar rumah sewa wanita itu setiap bulan.
Menurut beliau, dia menghadiahkan Perodua Myvi itu selepas wanita tersebut mengadu tidak mempunyai kenderaan untuk hantar anak ke sekolah.
“Saya mendapat maklumat keluarga ini susah dan sudah lama tidak menyertai makan besar dan tiada sambutan Tahun Baru Cina.
“Walaupun berketurunan Cina, tapi dia kenal saya. Dia selalu berdoa hendak berjumpa ustaz. Hari ini tiba-tiba (saya) ada depan mata,” katanya menerusi hantaran itu.
Wanita itu membesarkan anak yang ramai seorang diri selepas kematian suaminya dengan bekerja di sebuah kedai kopi.

“Anak perempuannya berhenti belajar kejururawatan kerana tiada duit untuk membayar yuran RM800 dan bekerja untuk membantu keluarga. Saya cadangkan (nak Kim Keok) untuk sambung belajar semula. Kami akan tanggung yuran jika belajar semula,” katanya. -K! ONLINE


Jabatan Peguam Negara bantah permohonan 3 ADUN
Oleh NUZULSHAM SHAMSUDDIN

11 Februari 2021, 7:43 pm
KUALA LUMPUR – Jabatan Peguam Negara hari ini membantah permohonan kebenaran semakan kehakiman yang dikemukakan tiga Ahli Dewan Undangan Negeri (ADUN) bagi mencabar tindakan Tan Sri Muhyiddin Yassin menasihati Yang di-Pertuan Agong (YDPA) untuk menggantung persidangan Parlimen dan Dewan Undangan Negeri dalam tempoh darurat.
Peguam Kanan Persekutuan Ahmad Hanir Hambaly berkata, bantahan itu dibuat atas alasan pemohon tidak mempunyai kes yang boleh dihujahkan bagi membolehkan mahkamah memberi kebenaran dalam permohonan semakan kehakiman.
“Permohonon pemohon juga adalah terhalang oleh Perkara 150(6) dan 150(8) Perlembagaan Persekutuan,” katanya ketika dihubungi selepas pendengaran permohonan itu di hadapan Hakim Mahkamah Tinggi Ahmad Kamal Md. Shahid di sini hari ini.
Terdahulu tiga ADUN tersebut iaitu ADUN Simpang Jeram yang juga Ahli Parlimen Pulai Datuk Seri Salahuddin Ayub, ADUN Gurun yang juga Ahli Parlimen Sungai Petani Datuk Johari Abdul dan ADUN Tebing Tinggi Abdul Aziz Bari selaku pemohon memfailkan permohonan itu pada 26 Januari lalu, dengan menamakan perdana menteri itu dan kerajaan masing-masing sebagai responden pertama dan kedua.
Ketiga-tiga pemohon diwakili peguam Datuk Gurdial Singh Nijar, Christopher Leong dan Abdullah Rahman.
Tarikh 11 Mac ini ditetapkan keputusan permohonan itu.

Dalam permohonan tersebut, ketiga-tiga ADUN memohon suatu deklarasi bahawa Seksyen 14 dalam Ordinan Darurat (Kuasa-kuasa Perlu) 2021 yang diterbitkan dalam Warta Kerajaan Persekutuan pada 14 Jan lalu, tidak berpelembagaan kerana ia tidak selaras dan melanggar antara lain Perkara-perkara 44, 150 (3) dan 150 (5) dalam Perlembagaan Persekutuan dan oleh itu, ia terbatal dan tidak sah.
Mereka memohon deklarasi bahawa Seksyen 15 dalam ordinan adalah tidak berpelembagaan kerana ia tidak selaras dan melanggar antara lain Perkara 17, Perkara 150(2C) dan Jadual Kelapan dalam Perlembagaan Persekutuan.
Mereka juga memohon deklarasi bahawa Seksyen 11 (a) dan 11 (b) dalam ordinan adalah tidak berpelembagaan kerana ia melindungi eksekutif daripada peruntukan-peruntukan antara lain Perkara 43 dalam Perlembagaan Persekutuan dan bertentangan Perkara 71 dan Jadual Kelapan dalam Perlembagaan Persekutuan.- K! ONLINE


Bekas Timbalan MB Selangor meninggal dunia
Oleh MOHD YUNUS YAKKUB

11 Februari 2021, 11:56 pm
SHAH ALAM – Bekas Timbalan Menteri Besar Selangor, Datuk Abu Sujak Mahmud, 82, meninggal dunia di kediamannya di Seksyen 4 di sini hari ini.
Allahyarham Abu Sujak, meninggal dunia kira-kira pukul 6 petang disebabkan sakit tua.
Beliau memegang jawatan sebagai Timbalan kepada bekas Menteri Besar Selangor, Tan Sri Muhammad Muhammad Taib pada November 1989, sehingga Pilihan Raya Umum 1990.
Allahyarham juga merupakan Datuk Bandar Shah Alam yang pertama dilantik pada 10 Oktober 2000.
Menteri Besar Selangor, Datuk Seri Amirudin Shari dalam hantarannya di laman rasmi Facebooknya menzahirkan rasa takziah kepada ahli keluarga Allahyarham.
“Menerima berita duka Dato Hj Abu Sujak Mahmud telah menghembuskan nafas terakhir.

“Allahyarham merupakan tokoh yang telah menabur bakti dan berkhidmat sebagai Datuk Bandar Majlis Bandaraya Shah Alam yang pertama.
“Allahyarham juga merupakan mantan Timbalan Menteri Besar Selangor dan Ahli Dewan Negeri Batu Tiga. Semoga roh Allahyarham dicucuri rahmat dan ditempatkan di syurga penuh nikmat. Takziah diucapkan kepada keluarga,” katanya.
Difahamkan, jenazah Allahyarham akan disolatkan di Surau Seksyen 4 esok, sebelum dikebumikan di Tanah Perkuburan Islam Masjid Datuk Dagang, Kampung Jawa, Klang- K! ONLINE


Biden sedia jalin kerjasama dengan China
Oleh KOSMO!

11 Februari 2021, 9:16 pm
WASHINGTON – Presiden Amerika Syarikat (AS), Joe Biden bertukar ucapan Selamat Tahun Baru Cina dalam satu perbualan telefon dengan Presiden China, Xi Jinping, hari ini.
Dalam perbualan telefon antara kedua-dua pemimpin itu, Biden menyampaikan ucapan tahun baharu yang diharap membawa tuah kepada republik itu.
“Saya berbual dengan Presiden Jinping  hari ini untuk menyampaikan ucapan Selamat Tahun Baru Cina kepada semua rakyat di sana.
“Saya juga memberitahu beliau bahawa AS akan bekerjasama dengan China jika ia membawa kebaikan dan manfaat untuk negara ini,” tulis Biden di laman Twitter.
Ketika zaman pentadbiran bekas Presiden Donald Trump, hubungan AS dan China bertukar tegang apabila Trump mengarahkan beberapa sekatan ke atas produk serta aplikasi dari republik itu yang didakwa menjadi modus operandi ketenteraan moden. – Agensi


MTVET perkenal tiga teras strategik bagi perkasa TVET negara
Oleh MOHD. HUSNI MOHD. NOOR

11 Februari 2021, 8:28 pm
PUTRAJAYA – Majlis Pendidikan Teknikal dan Latihan Vokasional (MTVET) memperkenalkan tiga teras strategik dan 12 strategi pemerkasaan bagi memperkasakan TVET sebagai agenda negara.
Menteri Pengajian Tinggi, Datuk Seri Noraini Ahmad berkata, tiga teras berkenaan termasuk tadbir urus bersepadu dan terselaras, TVET dipacu industri dan TVET mencorak masa hadapan.
Beliau berkata, enam inisiatif utama dikemukakan sebagai hala tuju agenda pemerkasaan TVET iaitu merangka model pembiayaan mampan dan membangun polisi untuk menggalakkan penyertaan industri.
“Inisiatif utama lain termasuk mewujudkan Pelan Penjenamaan TVET Nasional, menubuhkan Hab Kerjasama TVET, mewujudkan polisi penyelarasan penawaran program TVET dan membangunkan Data Raya TVET.
“Bagi menyokong inisiatif itu, kolaborasi strategik merentas kementerian yang disokong oleh pembabitan pihak industri akan dilaksanakan secara berterusan bagi memastikan institusi pendidikan dapat merancang serta melatih pelajar dengan ilmu dan kemahiran yang memenuhi keperluan industri,” katanya menerusi hantaran di Facebook hari ini.
Beliau berkata demikian selepas mesyuarat julung kali MTVET yang dipengerusikan Perdana Menteri Tan Sri Muhyiddin Yassin hari ini.

Noraini berkata, struktur tadbir urus MTVET terdiri daripada tiga peringkat iaitu MTVET Negara, Jawatankuasa Eksekutif MTVET dan Kumpulan Fokus TVET.
“MTVET Negara dipengerusikan oleh Perdana Menteri manakala Jawatankuasa Eksekutif MTVET dipengerusikan secara bersama oleh Menteri Pengajian Tinggi dan Menteri Sumber Manusia.
“Manakala, Kumpulan Fokus MTVET pula dipengerusikan oleh Ketua Setiausaha Kementerian Pengajian Tinggi,” katanya. -K! ONLINE


GM Klang dibuka sepenuhnya
Oleh ABDUL RAZAK IDRIS

11 Februari 2021, 7:48 pm
KLANG – Pengumuman terkini oleh Majlis Keselamatan Negara (MKN) yang membenarkan sektor-sektor ekonomi lain untuk beroperasi kembali memberi nafas baharu kepada para usahawan yang terjejas akibat Perintah Kawalan Pergerakan (PKP) 2.0.
Seiring dengan pengumuman tersebut, Pusat Borong GM Klang kini  dibuka sepenuhnya bermula semalam kepada orang ramai.
Menurut Pengurus Pengiklanan dan Promosi GM Klang, Norsuhaida Othman, pengumuman tersebut merupakan berita gembira untuk para peniaga di GM Klang.
“Inilah masa yang mereka nantikan untuk memulihkan kembali sumber pendapatan yang telah terjejas sebelum ini.
“Dengan perayaan Tahun Baru Cina yang bakal disambut pada Jumaat ini, orang ramai lebih berpeluang untuk mendapatkan barang-barang keperluan perayaan di saat-saat akhir, berbanding hanya secara dalam talian sebelum ini,” katanya.
Norsuhaida menjangkakan orang ramai akan mula mengunjungi pusat beli belah tersebut dalam masa yang terdekat.

Tambahnya, pihak syarikat juga kini lebih komited untuk menyediakan persekitaran yang selamat selaras dengan penetapan prosedur operasi standard (SOP) buat para pengunjung.


MAIWP agih RM707.97 juta dana zakat tahun lalu
Oleh MOHD. HUSNI MOHD. NOOR

11 Februari 2021, 10:48 pm
PUTRAJAYA – Majlis Agama Islam Wilayah Persekutuan (MAIWP) mengagihkan sebanyak RM707.97 juta dana zakat sepanjang tahun lalu, berdasarkan laporan yang belum diaudit.
MAIWP dalam satu kenyataan berkata, agihan itu termasuk agihan menerusi 30 skim bantuan dan agihan menerusi institusi-institusi di bawah MAIWP.
“Menerusi 30 skim bantuan, MAIWP telah membantu secara keseluruhan sebanyak 198,227 penerima dengan jumlah paling tinggi adalah penerima Bantuan Kewangan Bulanan iaitu seramai 26,239 dengan jumlah bantuan sebanyak RM105.86 juta,” katanya.
Katanya, Bantuan Kewangan Bulanan membantu golongan asnaf fakir, miskin dan mualaf dengan menyalurkan bantuan tunai bulanan ke akaun bank penerima pada setiap 25 hari bulan.
Jelasnya lagi, bagi Bantuan Perubatan pula, ia telah membantu seramai 3,552 pesakit dengan jumlah agihan sebanyak RM26.23 juta.
Manakala bagi tujuan pendidikan, MAIWP telah membantu 56,512 pelajar bermula dari peringkat sekolah sehingga pengajian tinggi dengan jumlah agihan sebanyak RM52.63 juta.

“Sepanjang tahun lalu, seramai 7,491 orang pelajar atau pelatih di institusi MAIWP ini menerima manfaat zakat dengan jumlah agihan sebanyak RM12.2 juta.
“Zakat yang anda bayar MAIWP agihkan kepada mereka yang memerlukan,” katanya.


Acara makan besar hanya berdua
Oleh NOOR HASLIZA NUSI

11 Februari 2021, 10:42 pm
GEORGE TOWN – Acara makan besar keluarga sempena Tahun Baru Cina hari ini disambut secara sederhana apabila ramai dalam kalangan mereka hanya menikmati upacara itu dengan pasangan terutama warga emas.
Ini berikutan rata-rata daripada ahli keluarga mereka terutama anak serta saudara-mara yang berada dari negeri lain tidak dapat pulang susulan larangan rentas negeri sepanjang Perintah Kawalan Pergerakan (PKP).
Tinjauan Kosmo! di sekitar perumahan di Bayan Baru dan Batu Lanchang di sini hari ini mendapati acara tahunan itu tetap diadakan walaupun dalam kuantiti kecil iaitu hanya melibatkan pasangan suami isteri.
Seorang penduduk yang mahu dikenali Sue Ann, 64, berkata, sambutan perayaan kali ini agak hambar dan tidak seperti tahun sebelum ini disebabkan lima anaknya tinggal di luar Pulau Pinang termasuk di Singapura.
Menurutnya, acara acara makan besar kali ini disambut hanya berdua bersama suaminya di rumah mereka.
“Dalam sejarah hidup saya menyambut tanpa anak dan adik-beradik yang masing-masing berada di luar Pulau Pinang. Suasana raya tak seperti dulu.

“Untuk malam ini, saya hanya menyediakan makan malam dalam kuantiti yang sikit dan mengagihkan kepada jiran-jiran terdekat. Masing-masing daripada kami akur dengan prosidur operasi standard (SOP) yang ditetapkan,” katanya ketika ditemui Kosmo! di sini hari ini.
Sementara itu, Timbalan Ketua Polis Daerah Timur Laut, Superintenden V. Saravanan memberitahu, Ops Pemantauan SOP telah dijalankan melibatkan kira-kira 30 buah rumah di daerah tersebut hari ini.
Katanya, hasil pemeriksaan lanjut mendapati kesemuanya mematuhi SOP yang ditetapkan bagi acara berkenaan.
“Sebanyak 17 pasukan yang dianggotai 10 pegawai dan 74 anggota terlibat dalam ops yang akan diadakan sehingga 14 Februari ini,” katanya kepada pemberita selepas melakukan tinjauan pemantuhan SOP Tahun Baru Cina di perumahan Taman Hijau, Jelutong di sini. – K! ONLINE


Kilang cemar udara berdepan digantung lesen
Oleh MOHD YUNUS YAKKUB

11 Februari 2021, 6:48 pm
KUALA LANGAT – Tindakan sebuah kilang memproses buah kelapa sawit di Jenjarom di sini yang dikesan kerap melakukan kesalahan melepaskan asap berlebihan ke udara mengundang padah apabila berdepan penggantungan lesen operasi.
Kilang yang beroperasi sejak 20 tahun lalu itu diserbu Jabatan Alam Sekitar (JAS) Selangor pukul 4 petang tadi menerusi Ops Tahun Baru Cina 2021.
Pengarah JAS Selangor, Nor Aziah Jaafar berkata, siasatan mendapati kilang tersebut telah melakukan pencemaran asap hitam yang dilepaskan ke udara sejak dua hari lalu.
Katanya, pihaknya telah melakukan empat kali pemeriksaan mengejut sebelum ini dengan mendapati premis itu mempunyai rekod pematuhan yang tidak konsisten.
“Hasil siasatan dijalankan mendapati satu unit dandang dan alat kawalan pencemaran udara telah gagal beroperasi dengan sebaiknya.
“Keadaan itu menyebabkan pelepasan asap hitam melebihi had yang ditetapkan dalam Peraturan-Peraturan Kualiti Alam Sekeliling (Udara Bersih) 2014,” katanya kepada Kosmo! di sini hari ini.

Sehubungan itu, beliau menjelaskan notis Penahanan Operasi Kelengkapan (POK) di bawah Seksyen 38(1)(a) Akta Kualiti Alam Sekeliling, 1974 telah dikeluarkan bagi memastikan tindakan pembaikan diambil segera oleh pihak kilang.
“Kita juga akan mengesyorkan pengantungan lesen operasi terhadap kilang tersebut,” tegas beliau.
Mengulas lanjut, Nor Aziah berkata, operasi yang bermula hari ini sehingga 14 Februari depan bertujuan membanteras pencemaran alam sekitar di Selangor semasa cuti musim perayaan Tahun Baru Cina. -K!ONLINE


Tiga lelaki diberkas cuba seludup minyak masak
Oleh NORLIDA AKMAR IDROS

11 Februari 2021, 7:04 pm
KUALA PERLIS – Pasukan Polis Marin (PPM) berjaya menggagalkan cubaan tiga lelaki Thailand untuk menyeludup 300 peket minyak masak bersubsidi ke Thailand menerusi perairan ini pada petang ini.
Komander PPM Wilayah Satu Pulau Pinang, Asisten Komisioner Rosman Ismail berkata, bertindak atas maklumat, Unit Risikan Marin Kuala Kedah, bot ronda PSC18 memeriksa sebuah bot barter trade di Jeti Lembaga Kemajuan Ikan Malaysia (LKIM) di sini pada pukul 1 tengah hari.
Hasil pemeriksaan menemui sebanyak 300 kilogram (kg) minyak masak bertulis untuk kegunaan tempatan sahaja.
“Kita bertindak menahan tiga lelaki warga asing terdiri daripada tekong berusia 43 tahun serta dua awak-awak berusia 28 dan 39 tahun di dalam bot berkenaan,” katanya dalam kenyataan di sini hari ini.
Menurut beliau, bot itu kemudian dibawa ke pangkalan Kastam Kuala Perlis untuk tindakan lanjut dan kes disiasat di bawah Akta Kastam 1967. – K! ONLINE


Imigresen bongkar lubuk pelacuran warga asing
Oleh MOHD. HUSNI MOHD. NOOR

11 Februari 2021, 7:00 pm
PUTRAJAYA – Rahsia operasi premis dua tingkat tanpa papan tanda di Puchong, Selangor akhirnya terbongkar apabila serbuan mendapati ia lubuk pelacuran warga asing.
Dalam serbuan Jabatan Imigresen (JIM) pada pukul 4.30 petang mendapati premis yang menyediakan khidmat urut itu didapati turut menawarkan khidmat pelacuran.
Ketua Pengarah Imigresen, Datuk Khairul Dzaimee Daud berkata, pihaknya menahan seramai 14 warga asing serta seorang warga tempatan.
Beliau berkata, mereka yang ditahan termasuk 11 wanita warga Vietnam dan tiga lelaki warga Bangladesh.
“Operasi dijalankan ke atas dua buah premis tiga tingkat yang dipercayai menjalankan kegiatan pelacuran dalam tempoh Perintah Kawalan Pergerakan (PKP).
“Di samping itu, tiada papan tanda diletakkan di luar premis bagi mengaburi pihak berkuasa,” katanya dalam kenyataan di sini hari ini.

Risikan mendapati premis itu dikunjungi pelanggan yang terdiri daripada warga tempatan dengan pakej perkhidmatan ditawarkan RM180 hingga RM225.
Kedua-dua pintu premis terpaksa dipecahkan kerana penghuni premis enggan memberi kerjasama.
“Ketika serbuan juga, penjaga premis cuba menghalang pegawai imigresen malah, beberapa wanita warga asing cuba meloloskan diri namun berjaya dihalang.
“Sindiket ini menggunakan aplikasi Telegram sebagai medium untuk mendapatkan perkhidmatan pelacuran itu.
“Kami menemui sebuah telefon bimbit yang dipercayai digunakan untuk dihubungi oleh pelanggan yang hendak mendapatkan perkhidmatan di premis tersebut yang disembunyikan di atas siling tandas,” katanya. -K! ONLINE


Mayat lelaki reput ditemui di kawasan kebun
Oleh WAT KAMAL ABAS

11 Februari 2021, 6:41 pm
TAIPING – Mayat lelaki reput dipercayai meninggal lebih sebulan lalu ditemui di kawasan kebun di Kampung Air Kuning, Changkat Jering di sini hari ini.
Ketua Polis Daerah Taiping, Asisten Komisioner Osman Mamat berkata, mayat lengkap berpakaian itu ditemui seorang lelaki yang juga pemilik kebun selepas menghidu bau busuk di kawasan kebunnya pada pukul 8.45 pagi sebelum melaporkan kejadian tersebut kepada polis.
“Berdasarkan pemeriksaan, mangsa berkenaan dipercayai telah meninggal dunia lebih sebulan yang lalu.
“Mangsa merupakan penduduk kampung sekitar yang pernah bekerja sebagai anggota tentera dan sering mengambil upah kerja-kerja meracun kebun durian penduduk,” katanya pada sidang akhbar di Ibu Pejabat Polis Daerah (IPD) Taiping di sini hari ini.
Tambah Osman, mayat lelaki berkenaan dibawa ke Hospital Taiping untuk proses bedah siasat bagi mengetahui punca kematiannya.
“Siasatan lanjut masih diteruskan dan polis mengklasifikasikan kes sebagai mati mengejut,” katanya. -K! ONLINE


Tak sedap badan, Syafiq Farhain positif Covid-19
Oleh SAIRUL ZAMRI MISRANI

11 Februari 2021, 7:01 pm
PETALING JAYA – Penyanyi Syafiq Farhain mengesahkan dirinya positif jangkitan Covid-19, sekali gus memasuki senarai terkini pesakit virus tersebut dalam kalangan selebriti.
Menurut Syafiq atau nama sebenarnya, Nursyafiq Farhain AM Salim, dia mengambil keputusan melakukan ujian calitan selepas berasa tidak sedap badan.
“Semalam pergi ujian calitan sebab rasa tak sedap badan dan keputusannya positif.
“Kalau ada sesiapa mempunyai kontak rapat dengan saya lebih baik pergi buat ujian. Maafkan saya kerana menyusahkan,” tulisnya menerusi InstaStory.

Tangkap layar Syafiq sedang melakukan ujian calitan semalam.

Keputusan laporan Syafiq Farhain yang menunjukkan dirinya positif virus tersebut.
Penyanyi yang popular menerusi lagu Sayang Maafkan Aku itu bagaimanapun tidak menyatakan punca dia dijangkiti virus berkenaan.
Terdahulu, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Aeril Zafrel, Aprena Manrose, Roy dan Mak Cik Petir turut disahkan positif Covid-19. – K! ONLINE


Buruh Myanmar rasuah polis jel, denda RM15,000
Oleh KOSMO!

11 Februari 2021, 6:25 pm
Oleh NIK SUKRY RAMLY
KUANTAN – Seorang buruh warga Myanmar didenda RM15,000 dan penjara 42 bulan selepas didapati bersalah memberi suapan sebanyak RM3,000 kepada anggota polis pada 19 Ogos tahun lalu.
Hakim Datuk Zamzani Mohd Zain menjatuhkan hukuman selepas tertuduh Zainal Hussein Shuna Ali,26, mengaku bersalah di Mahkamah Sesyen Kuantan, di sini, hari ini.
Tertuduh didakwa memberi suapan wang tunai RM3,000 kepada Sarjan Mohd Shahrul Ashraf Shakri di bilik pintu 3, tingkat 2 Ibu Pejabat Polis Daerah (IPD) Kuantan pada jam 12 tengah hari, 19 Ogos 2020.
Suapan itu sebagai dorongan bagi melepaskan isteri tertuduh yang ditahan atas kesalahan mengikut Seksyen 379 Kanun Keseksaan dan Seksyen 6(1)(c) Akta Imigresen 1959.
Tertuduh didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24 akta sama.

Pendakwaan dilakukan Timbalan Pendakwa Raya SPRM, Kamariah Seman manakala tertuduh diwakili peguam, Mohammed Badrulzzaman Abu Bakar.
Tertuduh sebelum ini tidak mengaku salah ketika kali pertama dihadapkan ke mahkamah tahun lalu.
Hakim turut memerintahkan tertuduh dikenakan hukuman penjara 12 bulan jika gagal membayar denda ditetapkan. -K! ONLINE


Lelaki bogel pegang parang ditahan
Oleh WAT KAMAL ABAS

11 Februari 2021, 6:20 pm
TAIPING – Seorang lelaki yang berbogel serta mengamuk menggunakan sebilah parang berjaya ditahan polis dalam kejadian berhampiran Rumah Hijau di sini semalam.
Dalam kejadian kira-kira pada pukul 6.54 petang itu, lelaki berusia 43 tahun yang mempunyai penyakit mental itu dilihat berbogel dan mengamuk dengan sebilah parang di tangan tanpa diketahui puncanya.
Ketua Polis Daerah Taiping, Asisten Komisioner Osman Mamat berkata, pihaknya terus bergegas ke lokasi selepas menerima maklumat daripada orang awam berkaitan kejadian tersebut.
“Tiba di lokasi, anggota mendapati lelaki yang tidak berpakaian itu memegang sesuatu yang dibungkus dengan kain di tangannya.
“Ketika sedang dipujuk untuk memakai seluar, lelaki berkenaan bertindak membuka balutan kain dan menunjukkan sebilah parang,” katanya pada sidang akhbar di Ibu Pejabat Polis Daerah (IPD) Taiping hari ini.
Tambah Osman, selepas 15 minit dipujuk, anggota akhirnya berjaya menahan lelaki itu dan dibawa ke IPD Taiping untuk siasatan lanjut.

“Semakan mendapati lelaki yang berasal dari Kampung Baru Sungai Tinggi, Trong itu pernah menerima rawatan di Hospital Bahagia Ulu Kinta, Tanjung Rambutan dan dia dipercayai bertindak demikian selepas tidak mengambil ubat penenang.
“Tiada sebarang kecederaan kepada orang awam atau anggota dalam kejadian tersebut dan suspek kini di tempatkan ke Hospital Taiping untuk tindakan selanjutnya,” katanya. -K! ONLINE


Bilik sejuk beku disambar api, 1,200 ekor ayam rosak
Oleh NOR AZIHAN MD. GHAZALI

11 Februari 2021, 6:27 pm
PETALING JAYA – Kerosakan bilik sejuk beku akibat disambar api menyebabkan seorang pemilik kilang ayam berputih mata selepas kira-kira 1,200 ekor ayam yang mahu dihantar kepada pelanggan rosak dan tidak dapat dijual.
Berikutan itu, dia mengalami kerugian lebih RM100,000 selepas kompresor bilik sejuk beku termasuk beberapa peralatan lain dan sebahagian dinding kilangnya rosak teruk dijilat api.
Terdahulu, satu kebakaran telah berlaku melibatkan tiga kilang, masing-masing kilang perabot, stor penyimpanan bawang dan juga kilang memproses segar di Jalan PJS 3, Taman Medan, semalam.
Pemilik kilang ayam, Azhar Abdul Razak, 52, berkata, kejadian disedari berlaku kira-kira pukul 2.30 petang ketika dia bersama enam pekerjanya berada di kilang itu.
“Ketika kejadian, enam pekerja yang berusia lingkungan 25 hingga 40 tahun sedang berehat di bilik di tingkat satu selepas selesai tugas sekitar pukul 12 tengah hari.
“Jeritan kuat pekerja sebuah tokong berdekatan kilang telah menyelamatkan kami sebelum saya bergegas ke tingkat satu mengejutkan keenam-enam pekerja yang masing-masing sedang tidur dan mandi,” ujarnya kepada Kosmo! di lokasi hari ini.

Dakwanya, kebakaran itu disyaki berpunca daripada kilang perabot sebelum ia merebak ke stor penyimpanan bawang dan juga kilang ayam miliknya yang terletak secara bersebelahan.
Sementara itu, Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, Pusat Gerakan Operasi Negeri Selangor menerima panggilan kecemasan kira-kira pukul 3.09 petang.
“Seramai 34 anggota dan pegawai dari Balai Bomba dan Penyelamat (BBP) Penchala, Petaling Jaya, Subang dan Kota Anggerik dikejarkan ke lokasi.
“Kebakaran itu melibatkan tiga buah kilang yang mana kilang perabot musnah 90 peratus, stor penyimpanan bawang (30 peratus) dan Kilang memproses ayam (20 peratus),” ujarnya.
Katanya, kebakaran itu tidak melibatkan kemalangan jiwa dan punca kejadian masih dalam siasatan. -K! ONLINE


Syarat i-Sinar dimansuhkan
Oleh NOR IDAYU BOSRO

11 Februari 2021, 6:55 pm
PUTRAJAYA – Mana-mana ahli Kumpulan Wang Simpanan Pekerja (KWSP) yang berumur kurang daripada 55 tahun kini dibenarkan membuat pengeluaran dari simpanan Akaun 1 mereka tertakluk kepada baki sedia ada.
Menteri Kewangan, Datuk Seri Tengku Zafrul Tengku Abdul Aziz berkata, kebenaran itu selepas KWSP sedang dalam proses memansuhkan syarat kemudahan i-Sinar  berikutan nasihat Perdana Menteri, Tan Sri Muhyiddin Yassin supaya KWSP menambah baik inisiatif tersebut setelah mengambil kira maklum balas pihak awam.
Beliau berkata, langkah itu diharap dapat membantu ahli-ahli KWSP mengharungi cabaran semasa akibat pandemik Covid-19.
“Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000 dan pembayaran dibuat secara berperingkat dalam  tempoh maksimum enam bulan dengan bayaran pertama sehingga jumlah maksimum RM5,000.
“Bagi ahli yang mempunyai lebih dari RM100,000, mereka boleh membuat pengeluaran sehingga 10 peratus  daripada simpanan Akaun 1, dengan pengeluaran maksimum sebanyak RM60,000 manakala pembayaran dibuat secara berperingkat dalam tempoh maksimum enam bulan dengan bayaran pertama sehingga jumlah maksimum  RM10,000,” katanya dalam kenyataan hari ini. -K! ONLINE


Bayaran RM500 petugas KKM 1 Mac depan
Oleh NOR IDAYU BOSRO

11 Februari 2021, 6:44 pm
PUTRAJAYA – Petugas barisan hadapan Kementerian Kesihatan (KKM) boleh mula menuntut pemberian one-off sebanyak RM500 bermula bulan ini sebelum pembayarannya dibuat pada 1 Mac depan.
Menteri Kesihatan, Datuk Seri Dr. Adham Baba berkata, pemberian bayaran tambahan kepada Elaun Khas Covid-19 diharap dapat menyuntik semangat petugas barisan hadapan KKM dalam meneruskan perjuangan memerangi wabak Covid-19.
“Kerajaan melalui Belanjawan 2021 telah mengumumkan pemberian one-off sebanyak RM500 bagi menghargai pengorbanan dan komitmen anggota barisan hadapan KKM dalam menangani dan membendung penularan wabak Covid-19.
“Pemberian ini merupakan tambahan kepada Elaun Khas Covid-19 sedia ada yang dibayar kepada petugas kesihatan yang diarah untuk melaksanakan skop tugas dalam rantaian pengurusan wabak Covid-19 di KKM,” katanya dalam satu kenyataan di sini hari ini.
Adham berkata, individu yang layak menerima bayaran tersebut termasuk anggota barisan hadapan yang terlibat secara langsung melaksanakan skop tugas dalam rantaian pengurusan wabak Covid-19 menurut Surat Pekeliling Ketua Setiausaha KKM Bilangan 2 Tahun 2020 bertarikh 16 Mac 2020 dan Surat Edaran Ketua Setiausaha KKM pada 21 April 2020.
“Sehubungan itu, Surat Pekeliling Ketua Setiausaha KKM akan dikeluarkan bagi menjelaskan pelaksanaan pemberian tersebut,” katanya.

Dalam pembentangan Belanjawan 2021 pada 6 November lalu, Menteri Kewangan, Tengku Datuk Seri Zafrul Abdul Aziz memaklumkan bahawa seramai 100,000 petugas barisan hadapan KKM bakal menerima bayaran one-off berjumlah RM500 itu. -K! ONLINE